#3279: Halimah al-Sa’diah dan Kisah Penyusuannya

Soalan:
Assalamualaikum Dato’ Seri. Boleh terangkan bagaimana bermulanya kisah penyusuan Halimah al-sa’diah kepada Nabi SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sebelum Rasulullah SAW disusukan kepada Halimah al-Sa’diah, Thuwaibah yang merupakan maula Abu Lahab sempat menyusukannya beberapa hari. Baginda SAW disusukan oleh Halimah al-Sa’diyah dengan air susu anaknya Abdullah, saudara lelaki Unaisah dan Juddamu iaitu al-Syaima, anak-anak al-Harith bin Abd al-Uzza bin Rifa’ah al-Sa’di. Kemudian berlaku perbezaan pendapat tentang keislaman kedua orang tua Baginda SAW daripada penyusuan. Wallahu a’lam.
Halimah menyusukan pula bersama Baginda SAW, anak bapa saudaranya bernama Abu Sufyan bin al-Harith bin Abd Muttalib. Beliau pada awalnya sangat kuat permusuhannya dengan Nabi SAW. Kemudian beliau masuk Islam ketika peristiwa Pembukaan Kota Makkah dan beliau melaksanakan ajaran Islam dengan baik. Adapun bapa saudara Baginda SAW, Hamzah bin Abd al-Muttalib disusukan di sisi Bani Sa’ad bin Bakr, Ibu Hamzah pernah menyusukan Rasulullah SAW selama satu har ketika Baginda SAW telah berada dengan ibunya Halimah. Maka Hamzah adalah saudara susuan Nabi SAW dari dua sida sisi Thuwaibah dan dari sisi al-Sa’diyah. (Lihat
Zad al-Ma’ad
, 1/84)
Halimah binti Abu Zuaib merupakan seorang penyusu daripada kabilah Bani Sa’ad. Beliau merupakan salah seorang daripada perempuan-perempuan yang datang ke Mekah dengan niat untuk pulang membawa seorang anak susuan sebagai punca rezekinya. Pada mulanya, minatnya tidak tertarik kepada anak yatim. Tetapi disebabkan tidak mendapat bayi yang dican dan malu untuk pulang dengan tangan kosong, akhirnya beliau kembali semula bertemu Aminah untuk membawa pulang Muhammad SAW. Kepulangan Halimah bersama Baginda SAW disertai oleh keberkatan. Sebelum itu, Halimah menempuh kemarau selama beberapa tahun. Lalu Allah SWT mengurniakan kepadanya kebaikan yang berlipat kali ganda selepas itu. Kambing-kambingnya mengeluarkan susu yang banyak, sedangkan sebelum itu, ia tidak bersusu. Kehidupan Halimah menjadi senang dan selesa. Halimah, suami dan anaknya merasai bahawa kepulangannya dari Mekah membawa keberkatan dan keuntungan, bukannya kefakiran dan keyatiman. Itu semua menambah tautan hati dan penghargaan mereka kepada anak yatim. (Lihat
Fiqh al-Sirah
 oleh al-Ghazali, hlm. 77)
Ibn Ishaq menyebut bahawa Halimah menceritakan: “Setelah mengambilnya, aku pun kembali ke kenderaanku. Setelah aku meletakkan bayi itu di dalam bilik, aku meletakkan bayi itu pada dadaku supaya dia dapat menyusu sebanyak mana yang dia mahu. Lalu diminumnya sehingga puas, dan saudaranya juga menyusu sehingga puas. Kemudian, kedua-dua bayi itu pun tidur. Sebelum itu, kami tidak pernah dapat tidur kerana bayi kami yang asyik menangis. Suamiku bangun dan pergi kepada unta tua kami; tiba-tiba dia mendapati unta itu mempunyai susu! Lalu diperahnya susu unta itu sekadar untuk minumannya. Aku juga turut minum sehingga betul-betul rasa puas dan kenyang.
Pada malam itu, kami dapat tidur lena. Apabila pagi, suamiku berkata kepadaku:
تَعَلَّمِي وَاللهِ يَا حَلِيمَة، لَقَدْ أَخَذَتِ نسمة مباركة
Maksudnya:
“Ketahuilah, demi Allah wahai Halimah. Sesungguhnya engkau telah mengambil seorang manusia yang diberkati.”
 (Lihat
Dala’il al-Nubuwwah
 oleh al-Baihaqi, 1/134;
al-Sirah al-Nabawiyyah
 oleh Ibn Hisyam, 1/163)
Aku menjawab, “Demi Allah, aku pun mengharapkan demikian. Kemudian kami keluar dan aku menunggang keldaiku dengan membawa Rasulullah SAW bersama-samaku. Demi Allah, keldai itu bergerak pantas sekali sehingga tidak mampu dikejar oleh keldai-keldai mereka yang lain, sehinggakan teman-temanku berkata, “Hai puteri Abu Zu’aib! Perlahanlah sedikit! Bukankah itu yang kamu tunggang semasa keluar bersama-sama kami?” Aku menjawab, “Bahkan demi Allah, keldai inilah yang aku tunggang dahulu. Lalu wanita-wanita itu berkata, “Demi Allah, pada keldai itu ada sesuatu urusan.”
Kemudian, kami pun sampai ke rumah-rumah kami di perkampungan Bani Sa’ad. Setakat yang aku tahu, kampung kami adalah tempat yang paling buruk dilanda kemarau. Tatkala kami pulang membawa Rasulullah SAW, kambing-kambingku pulang dan meragut dalam keadaan kenyang dan mempunyai susu. Lalu, kami perah dan minum susu kambing itu sedangkan orang lain tidak mendapat setitik susu pun pada kambing mereka. Sehinggakan kaum kami yang melihatkan hal tersebut berkata kepada para penggembalanya, “Mengapa kamu tidak membawa kambing-kambing itu ke tempat yang dibawa oleh penggembala puteri Abu Zu’aib?” Kambing mereka pulang dalam keadaan lapar sedangkan kambingku pulang dalam keadaan kenyang serta mempunyal susu. (Lihat
al-Sirah al-Nabawiyyah
 oleh Ibn Hisyam, 1/162-164;
al-Rahiq al-Makhtum
, hlm. 67-68)
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 26 September 2023 bersamaan 10 Rabiulawwal 1445


#328 Melakukan Badal Umrah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t.
Saya ada satu persoalan. Bolehkah saya melakukan badal umrah secara sukarela untuk seseorang yang telah meninggal dunia? Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَأَتِمُّوا الْحَجَّ وَالْعُمْرَةَ لِلَّـهِ
Maksudnya:
 “
Dan sempurnakanlah Ibadah Haji dan Umrah kerana Allah.
”
[1]
Para ulama telah bersepakat memutuskan bahawa haji adalah fardhu, tanpa seorang pun di kalangan mereka berpendapat sebaliknya. Oleh itu, mereka menghukumkan kafir kepada sesiapa yang mengingkari sesuatu yang yang telah
thabit
 dengan al-Quran, al-Sunnah dan ijma‘. Begitu juga, berdasarkan pendapat yang lebih jelas daripada Imam al-Syafi‘i, umrah juga adalah fardhu sebagaimana haji dan ayat di atas adlah merupakan dalil bagi mereka yang berpendapat bahawa umrah adalah fardhu. Selain itu, mereka juga telah bersepakat mengatakan bahawa haji dan umrah wajib dilakukan oleh mereka yang mampu, hanya sekali seumur hidup.
[2]
Melakukan badal haji
Mengenai hal ini, Imam al-Nawawi menyebutkan bahawa jumhur ulama berpendapat boleh untuk mewakilkan haji ke atas orang yang telah meninggal dunia dan uzur yang tiada harapan untuk sembuh.
[3]
Hal ini adalah berdasarkan hadith daripada Ibn Abbas R.Anhuma:
أَنَّ امْرَأَةً مِنْ جُهَيْنَةَ جَاءَتْ إِلَى النَّبِيِّ -صَلَّى اللَّهُ عَلَيْهِ وَسَلَّمَ- فَقَالَتْ: إِنَّ أُمِّي نَذَرَتْ أَنْ تَحُجَّ فَلَمْ تَحُجَّ حَتَّى مَاتَتْ، أَفَأَحُجُّ عَنْهَا؟ قَالَ: نَعَمْ حُجِّي عَنْهَا، أَرَأَيْتِ لَوْ كَانَ عَلَى أُمِّكِ دَيْنٌ أَكُنْتِ قَاضِيَةً؟ اقْضُوا اللَّهَ، فَاللَّهُ أَحَقُّ بِالْوَفَاءِ
Maksudnya:
 “
Seorang wanita daripada (kabilah) Juhainah datang kepada Nabi SAW lalu berkata: ‘Sesungguhnya ibuku pernah bernazar untuk mengerjakan haji, namun dia belum mengerjakan haji sehinggalah dia wafat. Adakah aku boleh mengerjakan haji sebagai wakilnya?’ Baginda menjawab: ‘Ya, kerjakanlah haji sebagai wakilnya. Apakah pandanganmu bahawa jika ibumu mempunyai hutang, adakah engkau akan melunaskannya? Tunaikanlah hak Allah, kerana sesungguhnya hak Allah lebih berhak untuk dipenuhi.’
”
[4]
Begitu juga dalam riwayat lain daripada Ibn Abbas R.Anhuma, beliau berkata:
كَانَ الفَضْلُ رَدِيفَ رَسُولِ اللَّهِ صَلَّى اللهُ عَلَيْهِ وَسَلَّمَ، فَجَاءَتِ امْرَأَةٌ مِنْ خَشْعَمَ، فَجَعَلَ الفَضْلُ يَنْظُرُ إِلَيْهَا وَتَنْظُرُ إِلَيْهِ، وَجَعَلَ النَّبِيُّ صَلَّى اللهُ عَلَيْهِ وَسَلَّمَ، يَصْرِفُ وَجْهَ الفَضْلِ إِلَى الشِّقِّ الآخَرِ، فَقَالَتْ: يَا رَسُولَ اللَّهِ إِنَّ فَرِيضَةَ اللَّهِ عَلَى عِبَادِهِ فِي الحَجِّ أَدْرَكَتْ أَبِي شَيْخًا كَبِيرًا، لاَ يَثْبُتُ عَلَى الرَّاحِلَةِ، أَفَأَحُجُّ عَنْهُ؟ قَالَ: «نَعَمْ»، وَذَلِكَ فِي حَجَّةِ الوَدَاعِ
Maksudnya:
 “
Al-Fadhl membonceng tunggangan Rasulullah SAW, lalu datang seorang wanita daripada suku Khath‘am, lalu al-Fadhl melihat ke arah wanita tersebut, dan wanita itu melihat ke arahnya. Nabi SAW memalingkan wajah al-Fadhl ke sisi (arah) lain. Lalu wanita itu berkata: ‘Wahai Rasulullah, sesungguhnya Allah mewajibkan ke atas para hamba-Nya untuk menunaikan haji. Aku mendapati bapaku seorang yang sudah tua, sehingga tidak mampu untuk menunggang haiwan tunggangan. Adakah aku boleh melaksanakan haji untuknya?’ Baginda bersabda: ‘Ya (boleh).’ Demikian (perkara ini) berlaku ketika Baginda melaksanakan haji wada‘.
”
[5]
Hadith di atas mengandungi penjelasan bahawa diharuskan untuk melakukan badal haji bagi seseorang yang telah meninggal dunia. Inilah pendapat para ulama dalam kalangan sahabat Nabi SAW dan selain mereka seperti al-Thauri, Ibn al-Mubarak, al-Syafi‘i, Ahmad dan Ishaq. Selain itu, ia juga menunjukkan bahawa terdapat kelonggaran untuk menunaikan fardhu haji bagi orang yang masih hidup tetapi telah tua dan tidak mampu lagi untuk menunaikan fardhu haji dengan sendiri. Ini merupakan pendapat Ibn al-Mubarak dan al-Syafi‘i.
[6]
Perbahasan lanjut mengenai perkara ini, bolehlah merujuk kepada artikel kami yang bertajuk:
#228 Badal Haji bagi Orang yang Meninggal Dunia
.
[7]
Melakukan badal umrah
Secara umumnya, para fuqaha berpendapat bahawa dibolehkan untuk melakukan badal umrah ke atas orang lain kerana ibadah umrah adalah seperti mana ibadah haji, justeru dibolehkan mewakilkannya kepada orang lain. Begitu juga, hal ini kerana ibadah umrah dan haji merupakan ibadah yang berbentuk fizikal dan harta.
Adapun dari segi perinciannya pula, ulama mazhab Hanafi berpendapat bahawa dibolehkan melakukan ibadah umrah ke atas orang lain dengan perintahnya kerana keharusan untuk melakukannya itu adalah dengan cara perwakilan dan perwakilan itu tidak sabit melainkan dengan perintah. Justeru, sekiranya seseorang memerintahkan supaya dilakukan umrah bagi pihaknya, lalu orang yang diminta itu berniat ihram dan melakukan umrah, maka perkara tersebut dibolehkan kerana dia melakukan apa yang diperintahkan. Manakala ulama mazhab Maliki pula berpendapat bahawa badal umrah hukumnya adalah makruh tetapi sekiranya dilakukan ia adalah sah.
Selain itu, ulama mazhab Syafi‘i pula menyatakan bahawa dibolehkan untuk melakukan badal umrah bagi pihak seseorang yang sudah meninggal dunia atau yang tidak mampu menunaikannya sendiri — kerana adanya suatu keuzuran. Oleh itu, sesiapa yang meninggal dunia dan masih lagi menanggung umrah wajib — kerana dia semasa hidup berkemampuan untuk melakukannya tetapi tidak ditunaikan sehinggalah dia meninggal dunia — maka diwajibkan untuk ditunaikan umrah bagi pihaknya dengan menggunakan harta yang ditinggalkan olehnya. Jika seseorang yang asing melakukan umrah bagi pihaknya, maka perkara tersebut dibolehkan sekalipun tanpa izinnya sebagaimana seseorang yang melunaskan hutang bagi pihaknya tanpa keizinannya. Begitu juga dibolehkan untuk melakukan badal umrah sunat bagi pihak yang tidak mampu menunaikannya dengan sendiri — kerana suatu keuzuran — sebagaimana dibolehkan badal umrah bagi pihak yang sudah meninggal dunia.
Manakala ulama mazhab hanbali berpendapat bahawa tidak boleh melakukan badal umrah bagi pihak yang masih hidup tanpa keizinan daripadanya kerana ia adalah ibadah yang dibenarkan dengan cara perwakilan. Oleh itu, tidak boleh diwakilkan seseorang itu melainkan dengan izinnya. Adapun ke atas pihak yang sudah meninggal dunia, maka dibolehkan untuk melakukan badal umrah bagi pihaknya tanpa keizinannya.
[8]
Mengenai hal ini juga terdapat sebuah hadith daripada Abu Razin bahawa beliau telah berkata kepada Rasulullah SAW:
يا رسولَ اللَّهِ إنَّ أبي شيخٌ كبيرٌ لاَ يستطيعُ الحجَّ ولاَ العمرةَ ولاَ الظَّعن. قالَ: احجج عن أبيكَ واعتمر
Maksudnya:
 “
Wahai Rasulullah, sesungguhnya ayahku sudah sangat tua, dia tidak mampu untuk menunaikan haji dan umrah serta tidak berkemampuan lagi untuk menaiki kenderaan ke sana. Baginda SAW bersabda: “Tunaikanlah haji dan umrah bagi pihak ayahmu.
”
[9]
Kesimpulannya
Berdasarkan kepada perbincangan dan perbahasan di atas,
kami berpendapat bahawa dibolehkan untuk melakukan badal umrah sebagaimana dibolehkan juga perkara tersebut dalam ibadah haji
kerana kedua-dua ibadah tersebut boleh menerima perwakilan. Bahkan boleh jadi hukum badal umrah adalah wajib menurut sebahagian ulama ke atas pihak yang sudah meninggal dunia yang berkemampuan melakukan umrah semasa hayatnya, tetapi tidak ditunaikan olehnya sehinggalah dia meninggal dunia.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 20 Januari 2022 bersamaan 17 Jamadil Akhir 1443H
[1]
 Surah al-Baqarah: 196
[2]
 Lihat
al-Fiqh al-Manhaji
,2/115-116;
al-Idhah fi Manasik al-Haj wa al-Umrah
, hlm. 378-379.
[3]
 Lihat
al-Minhaj Syarh Sahih Muslim
, 8/27.
[4]
 Riwayat al-Bukhari (1852)
[5]
 Riwayat al-Bukhari (1513)
[6]
 Lihat
Fiqh al-Sunnah
, 1/637.
[7]
 Lihat
https://maktabahalbakri.com/228-badal-haji-bagi-orang-yang-meninggal-dunia/
.
[8]
 Lihat
al-Mausu‘ah al-Fiqhiyyah al-Kuwaitiyyah
, 30/328-329.
[9]
 Riwayat Abu Daud (1810); al-Tirmizi (930); al-Nasa’i (2621)


#3280: Sebab Nabi SAW Dikembalikan kepada Ibunya Oleh Halimah

Soalan:
Assalamualaikum Dato’ Seri. Kenapa Halimah menghantar Rasulullah SAW kepada ibunya selepas usia 4 tahun?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan ini, kami katakan Ibn Ishaq menyebut bahawa Halimah menceritakan pengalamannya semasa menyusukan Rasulullah SAW, katanya setelah beliau menyusukan Rasulullah SAW: “Kami terus mendapat tambahan dan keberkatan daripada Allah sehinggalah usia Rasulullah SAW berlalu dua tahun dan berhenti menyusu. Rasulullah SAW membesar dengan cepat, tidak seperti kanak- kanak lain. Tidak sampai dua tahun, Rasulullah SAW telah menjadi seorang kanak-kanak yang berhenti menyusu. Setelah itu, kami pun membawanya kepada ibunya sedangkan kami sangat ingin agar Rasulullah SAW terus menetap bersama sama kami disebabkan kami melihat sendiri keberkatannya. Lalu kami sampaikan hasrat kami kepada ibunya. Aku berkata, “Tinggalkanlah anak ini dengan saya sehingga dia besar, kerana saya bimbang nanti dia ditimpa wabak penyakit di Makkah Kami terus memujuk ibunya sehingga akhir beliau bersetuju untuk mengembalikan anak itu kepada kami. (Lihat
al-Sirah al- Nabawiyyah
 oleh Ibn Hisyam, 1/162-164;
al-Rahiq al-Makhtu
m, hlm. 67-68)
Nabi Muhammad SAW tinggal di perkampungan Bani Sa’ad selama lima tahun. Dalam tempoh itu, tubuh Baginda sihat dan membesar dengan baik. (Lihat
Fiqh al-Sirah
 oleh al-Ghazali, hlm. 77)
Bersama Baginda SAW, Halimah juga menyusukan sepupunya yang bernama Abu Sufyan bin al-Harith bin Abd al-Muttalib. Beliau pada awalnya merupakan seorang yang sangat kuat permusuhannya dengan Nabi SAW. Kemudian beliau masuk Islam ketika peristiwa pembukaan kota Makkah dan melaksanakan ajaran Islam dengan baik. (Lihat
Zad al-Ma’ad
, 1/85) Inilah pendapat kebanyakan penulis sirah, tetapi menurut konteks periwayatan Ibn Ishaq, peristiwa ini berlaku pada tahun ketiga kelahiran baginda. (Lihat
al-Sirah al-Nabawiyyah
oleh Ibn Hisyam, 1/164)
Daripada Anas bin Malik RA, beliau berkata:
أَتَاهُ جِبْرِيلُ صلى الله عليه وسلم وَهُوَ يَلْعَبُ مَعَ الْغِلْمَانِ فَأَخَذَهُ فَصَرَعَهُ فَشَقَّ عَنْ قَلْبِهِ فَاسْتَخْرَجَ الْقَلْبَ فَاسْتَخْرَجَ مِنْهُ عَلَقَةً فَقَالَ هَذَا حَظُّ الشَّيْطَانِ مِنْكَ . ثُمَّ غَسَلَهُ فِي طَسْتٍ مِنْ ذَهَبٍ بِمَاءِ زَمْزَمَ ثُمَّ لأَمَهُ ثُمَّ أَعَادَهُ فِي مَكَانِهِ وَجَاءَ الْغِلْمَانُ يَسْعَوْنَ إِلَى أُمِّهِ – يَعْنِي ظِئْرَهُ – فَقَالُوا إِنَّ مُحَمَّدًا قَدْ قُتِلَ . فَاسْتَقْبَلُوهُ وَهُوَ مُنْتَقَعُ اللَّوْنِ . قَالَ أَنَسٌ وَقَدْ كُنْتُ أَرَى أَثَرَ ذَلِكَ الْمِخْيَطِ فِي صَدْرِهِ .
Maksudnya:
Rasulullah SAW telah didatangi oleh malaikat Jibril AS ketika baginda SAW sedang bermain-main bersama budak-budak kecil yang lain. Maka, Jibril AS telah mengambil baginda SAW lalu merebahkan baginda SAW. Kemudian, Jibril As telah membelah dada baginda SAW dengan mengeluarkan segumpal darah daripada jantung hati baginda SAW sambil berkata “Ini adalah bahagian syaitan yang terdapat di dalam dirimu”. Kemudian Jibril AS menyucikannya di dalam sebuah bekas yang diperbuat daripada emas dengan menggunakan air zamzam. Setelah itu, Jibril AS menjahitnya kembali dan mengembalikan baginda SAW di tempat permainannya tadi. Budak-budak kecil yang bermain bersama baginda SAW tadi pergi mengadu kepada ibunya dengan mengatakan bahawa: “Muhammad telah dibunuh. Orang ramai menyambut baginda SAW yang dalam keadaan pucat kerana baginda masih di dalam ketakutan. Anas berkata: “Aku telah melihat kesan jahitan tersebut di dada baginda SAW.
Riwayat Muslim (162)
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 26 September 2023 bersamaan 10 Rabiulawwal 1445


#3281: Suami Menanggung Dosa Isterinya yang Lupa Hafalan al-Quran

Soalan:
Assalamualaikum Dato’ Seri. Maaf hendak bertanya. Saya ada soalan. Jika isteri merupakan seorang penghafaz al-Quran, adakah si suami akan menanggung dosa isterinya tadi jika si isteri tadi melupakan hafalan al-Qurannya? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Menghafaz al-Quran merupakan suatu perkara yang mulia yang mendapat ganjaran yang sangat besar kerana menjaga Kalamullah. Malah, menghafaz al-Quran secara keseluruhan hukumnya adalah fardhu kifayah dan sunat ‘ain, iaitu sunat bagi setiap Muslim. (Lihat
Radd al-Muhkhtar wa Hasyiah Ibn ‘Abidin
, 1/538).
Namun, sekalipun menghafaz al-Quran suatu perkara yang mulia, tetapi yang selalu menghantui penghafaz al-Quran sekarang adalah untuk menjaga hafalannya supaya sentiasa mengingatinya kerana sengaja melupakannya dikira sebagai berdosa. Bahkan sebahagian mereka menganggapnya sebagai dosa besar. Perbincangan mengenai seseorang yang lupa ayat-ayat al-Quran yang telah dihafal, kami telah bahaskannya dalam artikel kami dalam
Ahkam Syar‘iyyah
 yang bertajuk:
#64 Lupa Hafazan al-Quran.
[1]
Kami bawakan di sini sebahagian daripada isi perbahasannya. Al-Hafiz Ibn Hajar al-‘Asqalani menyatakan, disebutkan dalam sebuah riwayat daripada Abu ‘Ubaid daripada jalur al-Dahhak secara
mauquf
:
مَا مِنْ أَحَدٍ تَعَلَّمَ القُرآنَ ثُمَّ نَسِيَهُ إلَّا بِذَنْبٍ أَحْدَثَهُ لِأَنَّ اللهَ يَقُوْلُ:  وَمَا أَصَابَكُمْ مِنْ مُصِيْبَةٍ فَبِمَا كَسَبَتْ أَيْدِيْكُمْ
Maksudnya
: “
Tiada seorang pun yang mempelajari al-Quran kemudian melupakannya kecuali ditimpa dosa, kerana Allah SWT berfirman (yang bermaksud): ‘Tiadalah musibah yang menimpa kamu kecuali dengan sebab tangan-tangan kamu sendiri.’
”
Mereka menambah dengan menyebutkan, tiada musibah yang lebih besar daripada melupakan al-Quran (yang dihafal). Selain itu, terdapat lagi sambungan hadith di atas tetapi ia dinilai sebagai
mursal
menurut al-Hafiz Ibn Hajar al-‘Asqalani; yang bermaksud: “Tidak aku nampak dosa yang lebih besar daripada dosa penghafaz al-Quran, kemudian meninggalkannya.” (Lihat
Fath al-Bari
,  9/86).
Selain itu, Syeikh al-Islam Zakariyya al-Ansari turut berpendapat bahawa haram hukumnya melupakan hafazan al-Quran. (Lihat
Asna al-Matalib
, 1/64). Begitu juga  al-Ramli berpendapat, haram hukumnya melupakan ayat al-Quran jika disebabkan kecuaian dan malas, dan ia merupakan salah satu dosa besar. (Lihat
Fatawa al-Ramli
, 4/376).
Manakala al-Syaukani berpendapat, melupakan hafazan al-Quran merupakan antara dosa terbesar daripada kategori dosa-dosa kecil sekiranya ia tidak disertai dengan niat meremehkan keagungan al-Quran. (Lihat
Nail al-Autar,
 2/178). Tambahan pula, Ibn Rusyd menukilkan ijma‘ bahawa jika seseorang itu terlupa hafazan al-Quran kerana sibuk mempelajari ilmu-ilmu yang wajib dan ilmu-ilmu sunat, maka dia tidak dianggap berdosa. (Lihat
Matalib Uli al-Nuha,
 1/605).
Oleh yang demikian,
jelaslah bahawa melupakan ayat-ayat al-Quran termasuk dalam perkara yang dianggap dosa menurut para ulama. Lebih-lebih lagi, jika al-Quran itu dilupakan daripadanya disebabkan oleh kelalaiannya dan tidak mengulanginya kerana malas dan sibuk dengan hal-hal keduniaan.
Namun, jika dia sudah berusaha mengingati dan menghafaznya serta mengulangnya, tetapi masih tidak ingat, maka hukumnya tidak berdosa. Bahkan sifat “terlupa” adalah tabiat sifat manusiawi, kerana Nabi SAW sendiri pernah terlupa sebahagian ayat al-Quran.
 Ini sebagaimana riwayat daripada Aisyah R.Anha:
سَمِعَ رَسُولُ اللَّهِ صلى الله عليه وسلم رَجُلاً يَقْرَأُ فِي سُورَةٍ بِاللَّيْلِ فَقَالَ: يَرْحَمُهُ اللَّهُ لَقَدْ أَذْكَرَنِي كَذَا وَكَذَا آيَةً كُنْتُ أُنْسِيتُهَا مِنْ سُورَةِ كَذَا وَكَذَا
Maksudnya
: “
Rasulullah SAW mendengar seorang lelaki membaca satu surah daripada al-Quran pada suatu malam lalu bersabda: ‘Moga Allah SWT merahmatinya, dia telah memperingatkan kepada aku suatu ayat daripada satu surah al-Quran yang telah dilupakan daripadaku.’
”
Riwayat al-Bukhari (5038) dan Muslim (788)
Seterusnya,
setiap mukallaf pada asal syarak, tidak kira lelaki mahupun perempuan yang sudah baligh bertanggungjawab terhadap amalan, perbuatan, pahala dan dosa masing-masing.  Mereka tidak akan menanggung dosa yang dilakukan oleh orang lain.
 Hal ini berdasarkan firman Allah SWT:
وَلَا تَزِرُ وَازِرَةٌ وِزْرَ أُخْرَىٰ ۚ وَإِن تَدْعُ مُثْقَلَةٌ إِلَىٰ حِمْلِهَا لَا يُحْمَلْ مِنْهُ شَيْءٌ وَلَوْ كَانَ ذَا قُرْبَىٰ
Maksudnya
: “
Dan (ketahuilah) bahawa seorang pemikul itu tidak akan memikul dosa perbuatan orang lain dan jika berat tanggungannya (dengan dosa), lalu memanggil (orang lain) untuk menolong agar dipikul sama bebanan tersebut, maka tidak akan dapat dipikul sedikitpun daripadanya walaupun orang yang meminta pertolongannya itu daripada kaum kerabatnya sendiri.
”
(Surah al-Fatir: 18)
Begitu juga firman Allah SWT:
وَلَا تَكْسِبُ كُلُّ نَفْسٍ إِلَّا عَلَيْهَا
Maksudnya
: “
Dan tiadalah (kejahatan) yang diusahakan oleh setiap orang itu melainkan orang itu sahaja yang akan menanggung dosanya
.”
(Surah al-An‘am: 164)
Ibn Kathir ketika menafsirkan ayat ini menyebutkan bahawa ayat ini menceritakan perihal hari Kiamat ketika berlakunya pembalasan, hukuman dan pengadilan daripada Allah SWT. Selain itu, setiap jiwa itu akan diberi ganjaran berdasarkan setiap amalannya. Jika baik amalannya, maka baiklah pembalasannya, dan jika buruk amalannya, maka buruklah pembalasannya. Ini kerana, setiap jiwa (manusia) itu tidak akan memikul kesalahan (dosa) orang lain. Hal ini membuktikan akan keadilan Allah SWT. (Lihat
Tafsir al-Quran al-‘Azim
, 3/383-384).
Kesimpulannya
Oleh yang demikian, berbalik kepada soalan yang diajukan,
 jelaslah bahawa suami tidak menangggung dosa isterinya disebabkan si isteri melupakan hafalan al-Qurannya.

Hal ini kerana seseorang yang telah baligh, dosanya ditanggung sendiri, bukannya ibu ayah, adik beradik, mahupun suami.
Sekalipun begitu, si suami dianggap bersalah apabila membiarkan isterinya terus berbuat dosa seperti berterusan melupakan ayat-ayat al-Quran yang pernah dihafalnya tanpa menasihati mahupun memberi motivasi kepadanya untuk mengulangnya. Apatah lagi, setiap Mukmin wajib menjaga diri dan ahli keluarga mereka daripada api neraka sebagaimana firman Allah SWT:
يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارًا
Maksudnya
: “
Wahai orang-orang yang beriman! Peliharalah diri kamu serta ahli keluarga kamu dari api neraka.
”
(Surah al-Tahrim: 6)
Syeikh Muhammad Sayyid Tantawi dalam tafsirnya menyebutkan, makna ayat ini ditujukan kepada setiap insan yang mengaku beriman kepada Allah SWT agar mereka menjauhi diri mereka daripada api neraka dengan melakukan perkara kebaikan serta menjauhi diri daripada melakukan perkara maksiat dan ahli keluarga mereka dengan cara menasihati mereka, menunjukkan jalan yang benar kepada mereka dan menyuruh mereka melakukan perkara yang makruf serta mencegah diri daripada melakukan perkara mungkar. Di samping itu, Imam al-Qurtubi menukilkan daripada pendapat Qatadah dan Mujahid bahawa maksud memelihara diri adalah memelihara diri dengan menjaga tingkah laku, manakala memelihara ahli keluarga pula adalah dengan menasihati mereka.  (Lihat
Tafsir al-Wasit
, 476/14).
Pada masa yang sama, kami turut menyarankan kepada si suami boleh mengajak isterinya untuk mengulang al-Quran bersama-sama, atau meminta kepada isteri untuk memperdengarkan kepadanya bacaan al-Quran melalui hafalan dan begitulah sebaliknya si suami juga boleh memperdengarkan hafalan al-Qurannya kepada si isteri. Bahkan suami juga boleh membaca hafalan al-Quran ketika mengimami isterinya solat; sama ada solat fardhu mahupun sunat. Ini adalah sebagaimana sabda Nabi SAW:
وَإِذَا قَامَ صَاحِبُ الْقُرْآنِ فَقَرَأَهُ بِاللَّيْلِ وَالنَّهَارِ ذَكَرَهُ وَإِذَا لَمْ يَقُمْ بِهِ نَسِيَهُ
Maksudnya
: “
Apabila seorang sahibul Quran membacanya (sewaktu solat) pada waktu siang dan malam, nescaya dia akan hafal dan ingat ayat al-Quran, namun jika dia tidak melakukan yang demikian, maka dia akan melupakannya.
”
Riwayat Muslim (789)
Kesemua ini termasuk dalam cara dan kaedah yang boleh digunakan untuk mengulang hafalan al-Quran dan mudah-mudahan ia menjadi asbab yang membawa kepada tidak melupakannya dengan sengaja.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ إِنَّا عَبِيْدُكَ، وَبَنُوْ عَبِيْدِكَ، وَبَنُوْ إِمَائِكَ، نَوَاصِينَا بِيَدِكَ، مَاضٍ فِيْنَا حُكْمُكَ، عَدْلٌ فِيْنَا قَضَاؤُكَ، نَسْأَلُكَ بِكُلِّ اسْمٍ هُوَ لَكَ سَمَّيْتَ بِهِ نَفْسَكَ، أَوْ عَلَّمْتَهُ أَحَدًا مِنْ خَلْقِكَ، أَوْ أَنْزَلْتَهُ فِي كِتَابِكَ، أَوْ اسْتَأْثَرْتَ بِهِ فِي عِلْمِ الْغَيْبِ عِنْدَكَ، أَنْ تَجْعَلَ الْقُرْآنَ رَبِيعَ قُلُوْبِنَا، وَنُورَ صُدُوْرِنَا، وَجِلَاءَ أَحْزَانِنَا، وَذَهَابَ هُمُوْمِنَا.
Maksudnya:
“Ya Allah, sesungguhnya kami adalah hamba-Mu, anak kepada hamba-Mu, anak kepada hamba perempuan-Mu, ubun-ubun kami di tangan-Mu, telah berlalunya keputusan-Mu, Engkau telah berlaku adil ke atas kami dalam keputusan-Mu. Kami memohon kepada-Mu dengan setiap nama yang Engkau berikan pada diri-Mu, atau yang telah Engkau ajarkan kepada salah satu makhluk ciptaan-Mu, atau yang telah Engkau turunkan dalam kitab-Mu, atau yang telah Engkau rahsiakan dalam ilmu ghaib-Mu, untuk menjadikan al-Quran sebagai penyejuk hati kami, cahaya di dada kami, penghilang kesedihan kami, penghapus kesusahan kami.”

[1]
 Lihat
https://maktabahalbakri.com/64-lupa-hafazan-al-quran/
. Diakses pada 25 September 2023.
Bertarikh: 26 September 2023 bersamaan 10 Rabiulawwal 1445


#3282: Bermalam Sebilik dengan Ibu Kandung di Hotel

Soalan:
Assalamualaikum w.b.t Dato’ Seri. Apakah hukum seorang anak lelaki dewasa tidur bersebelahan dengan ibu kandungnya sendiri atas tilam atau katil yang sama? Contohnya jika bermalam di hotel. Mohon penjelasan.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Kami mulakan dengan firman Allah SWT:
يَا أَيُّهَا الَّذِينَ آمَنُوا لِيَسْتَأْذِنكُمُ الَّذِينَ مَلَكَتْ أَيْمَانُكُمْ وَالَّذِينَ لَمْ يَبْلُغُوا الْحُلُمَ مِنكُمْ ثَلَاثَ مَرَّاتٍ ۚ مِّن قَبْلِ صَلَاةِ الْفَجْرِ وَحِينَ تَضَعُونَ ثِيَابَكُم مِّنَ الظَّهِيرَةِ وَمِن بَعْدِ صَلَاةِ الْعِشَاءِ ۚ ثَلَاثُ عَوْرَاتٍ لَّكُمْ ۚ لَيْسَ عَلَيْكُمْ وَلَا عَلَيْهِمْ جُنَاحٌ بَعْدَهُنَّ ۚ طَوَّافُونَ عَلَيْكُم بَعْضُكُمْ عَلَىٰ بَعْضٍ ۚ كَذَٰلِكَ يُبَيِّنُ اللَّهُ لَكُمُ الْآيَاتِ ۗ وَاللَّهُ عَلِيمٌ حَكِيمٌ ﴿٥٨﴾ وَإِذَا بَلَغَ الْأَطْفَالُ مِنكُمُ الْحُلُمَ فَلْيَسْتَأْذِنُوا كَمَا اسْتَأْذَنَ الَّذِينَ مِن قَبْلِهِمْ ۚ كَذَٰلِكَ يُبَيِّنُ اللَّهُ لَكُمْ آيَاتِهِ ۗ وَاللَّهُ عَلِيمٌ حَكِيمٌ
Maksudnya:
“Wahai orang-orang yang beriman, hendaklah hamba-hamba kamu dan orang-orang yang belum baligh dari kalangan kamu, meminta izin kepada kamu (sebelum masuk ke tempat kamu), dalam tiga masa; (iaitu) sebelum sembahyang subuh, dan ketika kamu membuka pakaian kerana kepanasan tengah hari, dan sesudah sembahyang Isya’; itulah tiga masa bagi kamu (yang biasanya terdedah aurat kamu padanya). Kamu dan mereka tidaklah bersalah kemudian daripada tiga masa yang tersebut, (kerana mereka) orang-orang yang selalu keluar masuk kepada kamu, dan kamu masing-masing sentiasa berhubung rapat antara satu dengan yang lain. Demikianlah Allah menerangkan kepada kamu ayat-ayatNya (yang menjelaskan hukum-hukumNya); dan (ingatlah) Allah Maha Mengetahui, lagi Maha Bijaksana. Dan apabila kanak-kanak dari kalangan kamu telah baligh, maka hendaklah mereka meminta izin sama seperti cara orang-orang (yang telah cukup umur) yang tersebut dahulu, meminta izin. Demikianlah Allah menerangkan kepada kamu ayat-ayatNya (yang menjelaskan hukum-hukumNya) dan (ingatlah) Allah Maha Mengetahui, lagi Maha Bijaksana.”
(Surah al-Nur: 58-59)
Imam Ibn Kathir mengatakan, apabila kanak-kanak telah baligh maka wajib ke atas mereka meminta izin pada semua keadaan, iaitu keadaan (atau waktu) yang mungkin seseorang itu sedang bersama dengan isterinya.
Al-Auza‘ie menukilkan daripada Yahya bin Abi Asir, katanya: “Sekiranya anak telah baligh, dia perlu minta izin pada setiap waktu.” Begini juga yang disebutkan oleh Sa‘id bin Jubair. (Lihat
Tafsir al-Quran al-‘Azim
, 6/76)
Menjawab persoalan yang diajukan, Allah SWT berfirman dalam ayat di atas bahawa anak yang sudah baligh perlu minta izin kepada ibu bapa kerana dikhuatiri akan terlihat aurat mereka.
Diriwayatkan daripada ‘Ata’ bin Yasar R.A bahawa seorang lelaki datang dan bertanya kepada Rasulullah SAW:
يَا رَسُولَ اللَّهِ أَسْتَأْذِنُ عَلَى أُمِّي؟ فَقَالَ: نَعَمْ. قَالَ الرَّجُلُ: إِنِّي مَعَهَا فِي الْبَيْتِ. فَقَالَ: رَسُولُ اللَّهِ ﷺ: اسْتَأْذِنْ عَلَيْهَا. فَقَالَ الرَّجُلُ: إِنِّي خَادِمُهَا. فَقَالَ لَهُ رَسُولُ اللَّهِ ﷺ: اسْتَأْذِنْ عَلَيْهَا، أَتُحِبُّ أَنْ تَرَاهَا عُرْيَانَةً؟ قَالَ: لاَ. قَالَ: فَاسْتَأْذِنْ عَلَيْهَا
Maksudnya:
“‘Wahai Rasulullah, adakah aku perlu minta izin kepada ibuku (sebelum masuk ke tempatnya)?’ Baginda menjawab: ‘Ya.’ Lelaki tersebut berkata: ‘Aku tinggal bersamanya di rumah,’ lalu Rasulullah SAW menjawab: ‘Mintalah izin kepada dia.’ Lelaki tersebut berkata lagi: ‘Aku berkhidmat untuknya,’ lalu Rasulullah SAW bersabda: ‘Mintalah izin kepada dia, adakah engkau suka melihatnya tidak berpakaian?’ Lelaki tersebut menjawab: ‘Tidak’. Baginda Bersabda: ‘Maka mintalah izin kepada dia’.”
Riwayat Imam Malik dalam
al-Muwatta’
 (2/963), Ibn Abi Syaibah (4/399) dan Abu Dawud dalam
al-Marasil
 (1/336)
Dalam riwayat lain pula, daripada datuk kepada ‘Amru bin Syu‘aib, bahawa Rasulullah SAW bersabda:
مُرُوا أَوْلَادَكُمْ بِالصَّلَاةِ وَهُمْ أَبْنَاءُ سَبْعِ سِنِينَ، وَاضْرِبُوهُمْ عَلَيْهَا، وَهُمْ أَبْنَاءُ عَشْرٍ وَفَرِّقُوا بَيْنَهُمْ فِي الْمَضَاجِعِ
Maksudnya:
“Perintahkan anak-anak kamu untuk menunaikan solat ketika mereka berusia tujuh tahun, dan pukullah mereka ketika mereka berusia sepuluh tahun, dan pisahkan tempat tidur di antara mereka.”
Riwayat Ahmad (6689) Abu Daud (495)
Majoriti fuqaha berpendapat bahawa wajib kepada bapa atau wali memisahkan tempat tidur anak-anak ketika berumur 10 tahun sama ada anak-anak tersebut sesama jantina atau lelaki dan perempuan mahupun antara anak dan ibu atau bapanya. (Lihat
al-Mausu‘ah al-Fiqhiyyah al-Kuwaitiyyah
, 38/34)
Kesimpulan
Berdasarkan perbincangan di atas, kami katakan bahawa yang paling baik adalah menyewa bilik berasingan bagi anak lelaki dewasa tersebut dan ibunya.
Akan tetapi, jika tidak mampu untuk menyewa bilik secara berasingan, usahakan untuk dipisahkan dengan tidak tidur di atas katil yang sama. Bahkan, anak tersebut mendahulukan ibunya untuk tidur di atas katil dan dia pula di atas lantai, atau meletakkan pemisah seperti bantal di antara anak dan ibu, atau apa-apa sahaja yang sesuai. Ini bersesuaian dengan firman Allah SWT:
فَاتَّقُوا اللَّهَ مَا اسْتَطَعْتُمْ
Maksudnya:
“Oleh itu bertaqwalah kamu kepada Allah sedaya upaya kamu.”
(Surah al-Taghaabun: 16)
Hal ini bagi mengelakkan daripada berlakunya perkara yang tidak diingini, di samping dapat menolak tohmahan daripada masyarakat sekeliling. Hal ini berdasarkan kaedah yang menekankan seseorang Muslim itu agar menghindari daripada terjebak dalam sebarang perkara yang boleh menyebabkan dirinya ditohmah dan dicela.
اتَّقُوا مَوَاضِعَ التُّهَمِ
Maksudnya:
“Berhati-hatilah kalian dengan ruang-ruang tohmahan.”
Kaedah ini dikeluarkan oleh ulama’ berdasarkan kalam Saidina Umar R.A, katanya:
مَنْ سَلَكَ مَسَالِكَ التُّهَمِ اتُّهِمَ
Maksudnya:
“Barangsiapa yang menempuhi laluan-laluan tohmahan, dia akan ditohmah.”
Semoga Allah SWT memberi kefahaman yang baik kepada kita dalam dalam urusan kehidupan kita. Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Wallahu a‘lam

Bertarikh: 26 September 2023 bersamaan 10 Rabiulawwal 1445


#3283: Biografi Ringkas Abdul Muttalib

Soalan:
Assalamualaikum Dato’ Seri. Boleh terangkan kepada kami kisah Abdul Muttalib iaitu datuk Rasulullah SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Nama sebenarnya ialah Syaibah al-Hamd menurut pendapat Ibn Ishaq dan merupakan pendapat yang sahih. Dia dinamakan sedemikian kerana dia dilahirkan dan di kepalanya terdapat syaibah (jalur putih di rambut hitamnya). Terdapat pendapat menyatakan, namanya ialah ‘Amir dan ini merupakan pendapat Ibn Qutaibah dan disokong oleh al-Majid al-Syirazi Nama julukan (kunyah) ‘Abd al-Muttalib ialah Abu al-Harith berdasarkan kepada anaknya yang tua. Dikatakan, dia dipanggil sebagai Abd al-Muttalib kerana bapanya, Hasyim berkata kepada saudara lelakinya, al-Muttalib semasa dia berada di Makkah, ketika kematian menghampirinya: “Dapatkan hambamu di Yathrib.” Lalu dia dipanggil sebagai Abd al-Muttalib.
Namun ada pendapat menyatakan, pakciknya iaitu al-Muttalib datang dengan membawanya ke Makkah dengan cara dibonceng di belakang kenderaannya. Ketika itu juga dia dalam keadaan ditutup dengan pakaian atau kain. Lalu al-Muttalib ditanya berkenaannya dan menjawab: “Dia ialah hambaku.” Hal ini kerana dia malu untuk mengatakan (mengaku): “Dia ialah anak saudaraku. Apabila keadaannya semakin baik, dia mula menzahirkannya sebagai anak saudaranya. Maka, oleh sebab itu, dia dipanggil sebagai Abd al-Muttalib. Selain itu, ‘Abd al-Muttalib ialah orang pertama yang mewarnakan rambut dengan warna hitam dalam kalangan Arab. Dia juga telah hidup selama 140 tahun. (Lihat
al-Mawahib al-Laduniyyah
, 1/59-60).
*Nama sebenarnya ialah Amr. Dia dipanggil sebagai Hasyim kerana dia adalah orang pertama menghancurkan Tharid (iaitu roti yang dikoyak-koyakkan dan direndam dalam kuah yang panas sehingga lembut) di Makkah untuk diberikan kepada kaumnya dan jemaah haji ketika musim kemarau pada tahun kelaparan. Seorang penyair berkata: (Amr al-Ula menghancurkan al-Tharid untuk kaumnya. Sedangkan penduduk Makkah ditimpa tahun kelaparan dan kemarau, serta kurus.”) (Lihat
al-Mawahib al-Laduniyyah
. 60/1:
Fath al-Bari
 oleh Ibn Hajar, 7/163). (Lihat
Garis Masa Hayat al-Rasul SAW,
hlm. 2)
Sesungguhnya musibah kehilangan ayah dan ibu menjadikan perasaan simpati dan kasih sayang kepada anak kecil yang sedang membesar itu semakin bertambah dalam hati Abd al-Muttalib. Beliau tidak membiarkan Baginda keseorangan seperti anak-anak yatim yang lain. Sebaliknya beliau sentiasa membawa Muhammad SAW bersamanya ke majlis-majlis umum. Apabila beliau duduk di atas hamparannya di sisi Ka’bah, beliau mendudukkan Baginda berdekatannya. Sementara para pembesar Mekah yang lain duduk di sekeliling beliau. (Lihat
 Zad al-Ma’ad
 oleh Ibn al-Qayyim, 1/75)
Antara kisah yang masyhur di mana Abdul Muttalib ialah ketika peristiwa serangan Abrahah ke Makkah:
Raja Habsyah yang angkuh bernama Abrahah kisahnya telah dirakamkan di dalam surah al-Fil. Abrahah telah membina sebuah gereja besar di Yaman bertujuan untuk menandingi Kaabah di kota Makkah.
Abrahah masih lagi tidak berpuas hati dengan terbinanya gereja tersebut, bahkan dia menginginkan agar Kaabah dihapuskan agar orang-orang yang melaksanakan haji saban tahun akan beralih pusat ke gereja miliknya. Ini kerana dikatakan ada orang yang masuk ke gerejanya lalu qadha’ hajat atau membunag najis. Berita ini menambahkan lagi kemarahannya.
Lantas, Abrahah telah berangkat bersama pasukan tenteranya dan dibawa bersama gajah-gajah yang telah dilatih untuk bertempur. Bagi Abrahah, gajah itu lebih besar dan lebih digeruni berbanding haiwan lain seperti kuda mahu pun unta.
Firman Allah SWT:
أَلَمْ تَرَ كَيْفَ فَعَلَ رَبُّكَ بِأَصْحَابِ الْفِيلِ(1) أَلَمْ يَجْعَلْ كَيْدَهُمْ فِي تَضْلِيلٍ(2)وَأَرْسَلَ عَلَيْهِمْ طَيْراً أَبَابِيلَ(3)تَرْمِيهِم بِحِجَارَةٍ مِّن سِجِّيلٍ(4)فَجَعَلَهُمْ كَعَصْفٍ مَّأْكُولٍ(5)
Maksudnya:
 “Tidakkah engkau mengetahui bagaimana Tuhanmu telah melakukan kepada angkatan tentera (yang dipimpin oleh pembawa) Gajah, (yang hendak meruntuhkan Kaabah)?Bukankah Tuhanmu telah menjadikan rancangan jahat mereka dalam keadaan yang rugi dan memusnahkan mereka? Dan Ia telah menghantarkan kepada mereka (rombongan) burung berpasuk-pasukan,Yang melontar mereka dengan batu-batu dari sejenis tanah yang dibakar keras, Lalu Ia menjadikan mereka hancur berkecai seperti daun-daun kayu yang dimakan ulat.”
(Surah al-Fil: 1-5)
Sepanjang perjalanan, habis musnah perkampungan yang dilalui oleh Abrahah dan tentera bergajahnya sepanjang menuju ke kota Mekah.
Itu menyebabkan penduduk Mekah merasa takut dengan keganasan dan sikap yang ditunjukkan oleh Abrahah serta tenteranya. Apabila Abrahah tiba di Makkah, penduduk Makkah bersembunyi di rumah dan di bukit-bukit kerana tidak berani untuk berdepan dengan tentera Abrahah.
Sebaik mereka ingin menceroboh kota Makkah, maka gajah-gajah besar yang menjadi sebahagian tentera Abrahah mula merasa cemas dan takut. Gajah itu seolah-olah memahami akan bala yang besar jika terus ingin memasuki kota Makkah.
Sebaliknya, Abrahah tetap berkeras dan memaksa tenteranya untuk membawa gajah-gajah itu masuk dan memusnahkan Kaabah seperti kehendak jahatnya. Hal ini menjadikan keadaan lebih mencemaskan, kelam-kabut dan huru-hara.
Akhirnya, datanglah pertolongan Allah SWT dengan kuasa-Nya maka dikirmkan sekumpulan burung yang sangat banyak tiba-tiba datang memenuhi langit kota Makkah dengan membawa misi untuk menyerang Abrahah.
Burung Ababil yang dihantar oleh Allah membawa batu (
sijjil
) yang melontar ke arah Abrahah dan tentera bergajahnya. Batu yang sangat keras dan panas itu menghancurkan apa sahaja yang mengenainya. Tiada satu pun yang terlepas dari sasaran burung Ababil ini.
Gajah-gajah yang besar itu menggelupur mati dan ramai dari kalangan tentera Abrahah juga mati menjadi sasaran batu panas lontaran Ababil.
Keadaan pada waktu itu Allah gambarkan seperti daun-daun kayu yang dimakan ulat. Berlubang-lubang menjadi rosak dan akhirnya rosak seluruh daun tersebut.
Abrahah turut menjadi sasaran batu panas dari burung Ababil. Saat Abrahah dibawa keluar dari kota Makkah, jari-jarinya gugur satu persatu ibarat dimakan api dari dalam.
Abrahah akhirnya mati ketika dalam perjalanan pulang ke negaranya. Kematiannya penuh dengan kemurkaan daripada Allah SWT.
Kaabah milik Allah yang cuba dimusnahkan oleh Abrahah akhirnya dijaga dan dipelihara sendiri oleh Allah SWT dan tentera Allah SWT.
Dikatakan sebelum Abrahah meruntuhkan Kaabah, dia telah merampas binatang-binatang ternakan penduduk Mekah. Abrahah juga telah mengambil secara paksa 200 ekor unta Abdul Mutalib.
Apabila Abdul Mutalib datang kepada Abrahah untuk meminta kembali unta-untanya, Abrahah terkejut. “Kenapa engkau meminta kembali untamu? Kukira engkau ingin menghalang aku meruntuhkan Kaabah?”
Abdul Mutalib mengatakan, “Unta-unta itu milikku, maka akulah yang perlu mengambilnya kembali. Sedangkan Kaabah itu milik Allah, Dia lah yang akan menjaganya daripada seranganmu!”
Abd al-Muttalib dikurniakan usia yang panjang, sehingga dikatakan bahawa beliau meninggal dunia ketika berusia 120 tahun. Terdapat perbezaan pendapat tentang umur Nabi SAW ketika kewafatan Abd al-Muttalib Ada yang menyebut Baginda berusia lapan tahun. Pendapat lain menyebut usianya sembilan tahun dan sebahagian yang lain pula menyatakan 10 tahun, (Lihat
Zad al-Ma’ad
oleh Ibn al-Qayyim, 1/75)
Sebelum kematiannya, Abd al-Muttalib telah menyerahkan tanggungjawab memelihara cucunya, Muhammad SAW kepada bapa saudara Baginda sebelah bapa, laitu Abu Talib. (Lihat
Fiqh al-Sirah
 oleh al-Ghazali, hlm. 84) (Lihat
Garis Masa Hayat al-Rasul SAW,
hlm. 36-38)
Kami akhiri dengan doa:
اللَّهُمَّ أَلْهِمْنَا رُشْدَنَا، وَأَعِذْنَا مِنْ شَرِّ أَنْفُسِنَا
Maksudnya:

“Wahai Allah! Ilhamkanlah kepada kami kecerdasan dan petunjuk serta lindungilah kami daripada kejahatan nafsu kami.”
Bertarikh: 27 September 2023 bersamaan 10 Rabiulawwal 1445


#3284: Biografi Ringkas Kilab

Soalan:
Assalamualaikum Dato’ Seri. Boleh terangkan kepada kami kisah Kilab  iaitu datuk Rasulullah SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Menurut al-Suhaili, perkataan Kilab berasal daripada masdar (kata terbitan) yang bermaksud الْمُكَالَبَةِ”(saling bermusuhan)
Misalnya, kamu mengatakan:  “كَالَبْتُ فُلَانًا” iaitu aku saling menzahirkan permusuhan dengan si fulan. Atau ia berasal daripada kata jamak bagi perkataan sebagaimana orang Arab menamakan (anak mereka) dengan nama haiwan buas, harimau dan lain-lain. Ibn Sa’ad menyebutkan bahawa nama sebenarnya ialah al-Muhazzab. Manakala Muhammad bin Sa’ad mendakwa nama sebenarnya ialah Hakim.
Dikatakan juga nama sebenarnya ialah ‘Urwah. Dia digelar sebagai Kilab kerana kecintaannya kepada anjing pemburu, dan dia biasa mengumpulkannya. Justeru, mana-mana anjing pemburu yang melewatinya, maka dia akan bertanya mengenainya, sehingga dikatakan kepadanya: “Ini ialah Kilab bin Murrah Lalu dia dipanggil (digelar) sebagai Kilab. (Lihat
 Fath al-Bari
 oleh Ibn Hajar, 163/7).
Seorang Arab Badwi ditanya: “Kenapa kamu memberikan nama kepada anak-anak kamu dengan nama-nama yang buruk seperti Kalb (anjing) dan Zi’b (serigala), sedangkan hamba-hamba kamu dengan nama-nama yang terbaik seperti Marzuq (dikurniakan rezeki) dan Rabah (untung)? Dia menjawab: “Kami memberikan nama kepada anak-anak kami buat musuh- musuh kami, manakala hamba-hamba kami pula buat diri kami sendiri.” Mereka mahukan anak-anak mereka bersedia untuk melawan musuh-musuh dan menjadi anak-anak panah yang akan menembusi dada-dada mereka. Oleh sebab itu, mereka memilih nama-nama ini untuk diberikan kepada anak-anak mereka. (Lihat
al-Mawahib al-Laduniyyah
, 60/1) (Lihat
Garis Masa Hayat al-Rasul SAW,
hlm. 4)
Marilah sama-sama kita berdoa kepada Allah SWT:
يَا مُقَلِّبَ الْقُلُوبِ، ثَبِّتْ قُلُوْبَنَا عَلَى دِينِكَ
Maksudnya:
 “Wahai Tuhan yang membolak-balikkan hati, tetapkanlah hati kami di atas agama-Mu.”
Bertarikh: 27 September 2023 bersamaan 11 Rabiulawwal 1445


#3285: Biografi Ringkas Ka’ab

Soalan:
Assalamualaikum Dato’ Seri. Boleh terangkan kepada kami kisah Ka’ab datuk Nabi SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Menurut al-Suhaili, ada pendapat menyatakan, dia dinamakan sedemikian kerana dia menyembunyikan dirinya daripada kaumnya dan kerana sisi lembutnya kepada mereka. Perkataan Ka’ab diambil daripada “كَعْب الْقدَم” (tumit kaki). Manakala Ibn Duraid pula berpendapat, ia berasal daripada “كَعْبِ الْقَنَاةِ” (tiub saluran air). Selain itu, ada juga yang berpendapat, dia dinamakan sedemikian kerana ketinggian kedudukannya dan kemuliaannya dalam kalangan kaumnya. Oleh sebab itu, mereka patuh dan taat kepadanya sehinggakan mereka merekodkan tarikh kematiannya. Beliau juga ialah orang pertama yang menghimpunkan kaumnya pada hari Jumaat, yang dahulunya mereka namakan sebagai hari ‘Arubah sehinggalah datangnya Islam. (Lihat
Fath al-Bari
 oleh Ibn Hajar, 163/7).
Pada hari tersebut, kaumnya (Quraisy) akan berhimpun kepadanya. Kemudian dia akan menyampaikan khutbah kepada mereka. (Dalam khutbah itu) dia mengingatkan mereka dengan perutusan Nabi SAW dan memberitahu mereka bahawasanya Nabi tersebut daripada keturunannya. Bukan itu sahaja, dia turut memerintahkan mereka untuk mentaati Nabi tersebut dan beriman dengannya. Selain itu, dia turut mendendangkan beberapa bait syair mengenai perkara tersebut diantaranya:
يَا لَيْتَنِي شَاهِدٌ فَحْوَاءَ دَعْوَتِهِ

إذَا قُرَيْشٌ تُبَغّي الْحَقّ خِذْلَانًا
“Seandainya daku dapat menyaksikan ketika Baginda menyampaikan risalahnya.”

            Tatkala Quraisy menjauhi kebenaran dan meninggalkannya (tidak menyokong).”
(Lihat
al-Mawahib al-Laduniyyah
, 60/1;
al-Raudh al-Unuf
, 29/1). (Lihat
Garis Masa Hayat al-Rasul SAW,
hlm. 6)
Marilah sama-sama kita berdoa kepada Allah SWT:
يَا مُقَلِّبَ الْقُلُوبِ، ثَبِّتْ قُلُوْبَنَا عَلَى دِينِكَ
Maksudnya:
 “Wahai Tuhan yang membolak-balikkan hati, tetapkanlah hati kami di atas agama-Mu.”
Bertarikh: 27 September 2023 bersamaan 11 Rabiulawwal 1445


#3286: Biografi Ringkas Kinanah

Soalan:
Assalamualaikum Dato’ Seri. Boleh terangkan kepada kami kisah Kinanah datuk Nabi SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kinanah bermaksud bekas anak panah, jika ia diperbuat daripada kulit sebagaimana yang disebutkan oleh Ibn Duraid. Dinukilkan daripada Abu Amir al-Udwani bahawasanya dia berkata: “Aku melihat Kinanah bin Khuzaimah seorang tua yang sudah lanjut usianya yang sangat dihormati, orang-orang Arab menziarahinya kerana keilmuannya dan kelebihannya di antara mereka.” (Lihat
Fath al-Bari
 oleh Ibn Hajar, 7/164) (Lihat
Garis Masa Hayat al-Rasul SAW,
hlm. 8)
Betapa mulianya Kinanah sehingga Rasulullah SAW telah menyebut agaimana Allah SWT memilihnya:
Dalam hadis riwayat Imam Muslim dalam Sahihnya, bahawa Nabi SAW bersabda:
 إِنَّ اللَّهَ اصْطَفَى مِنْ وَلَدِ إِبْرَاهِيمَ إِسْمَاعِيلَ وَاصْطَفَى مِنْ وَلَدِ إِسْمَاعِيلَ بَنِي كِنَانَةَ وَاصْطَفَى مِنْ بَنِي كِنَانَةَ قُرَيْشًا وَاصْطَفَى مِنْ قُرَيْشٍ بَنِي هَاشِمٍ وَاصْطَفَانِي مِنْ بَنِي هَاشِمٍ
Maksudnya:
“Sesungguhnya Allah memilih Kinanah dari keturunan Nabi Ismail, dan memilih Quraisy dari Kinanah, dan memilih Hasyim dari Quraisy, dan memilihku dari Bani Hasyim.”
Riwayat Muslim (2276)
Marilah sama-sama kita munajat dan berdoa kepada Alalh SWT semoga diberi kekuatan dalam kehidupan kita untuk istiqamah dalam agama Islam.
يَا مُقَلِّبَ الْقُلُوبِ، ثَبِّتْ قُلُوْبَنَا عَلَى دِينِكَ
Maksudnya:
“Wahai Tuhan yang membolak-balikkan hati, tetapkanlah hati kami di atas agama-Mu.”
Bertarikh: 27 September 2023 bersamaan 11 Rabiulawwal 1445


#3287: Benarkah Terpadamnya Api Majusi Ketika Kelahiran Nabi SAW?

Soalan:
Assalamualaikum Dato’ Seri. Kami sering dengar berkenaan dengan terpadamnya api Majusi ketika Rasulullah SAW lahir, begitu juga, istana Kisra runtuh dan gereja-gereja di sekitar tasik Sawah telah runtuh. Adakah ini benar?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Berkenaan kelahiran Nabi SAW, tahun kelahiran yang disepakati adalah Tahun Gajah. Manakala bulan yang disepakati adalah bulan Rabiul Awal dan hari yang disepakati adalah hari Isnin. Namun, ahli sejarah telah berselisih pendapat berkenaan tarikh kelahiran Rasulullah SAW kepada beberapa pendapat. Antaranya:
12 Rabiul Awal pada Tahun Gajah, 531 M. Inilah pendapat Ibn Ishaq al-Zahabi dan al-Tabari.
9 Rabiul Awal bersamaan 20 April 571 M yang juga tahun pertama serangan tentera bergajah. Pendapat disokong oleh Syeikh Muhammad Sulaiman al-Mansurfuri dan Ahli Falak terkenal, Mahmud Basha.
Berkenaan masa kelahiran pula, terdapat dua pandangan, iaitu:
Ketika fajar hampir menyingsing. Inilah pendapat al-Zubair bin Bakkar.
Pada waktu pagi. Inilah pendapat al-Hafiz Abu al-Fadhl al-Iraqi.
Pendapat kedua ini telah ditarjihkan oleh ramai ulama’ seperti Sa’id bin al-Musayyib, Ibn Dihyah dan juga al-Zarkasyi. (Lihat
Makrifah Rasulullah SAW
, hlm. 11-12)
Menjawab persoalan di atas, kami katakan pertamanya, terdapat beberapa kisah dan peristiwa pada malam kelahiran junjungan kita Nabi Muhammad SAW  yang sangat masyhur dan tersebar luas di segenap dunia Islam. Ini membuktikan betapa umat Islam sangat menekankan ilmu pengetahuan berkaitan sirah kehidupan kekasih kita Rasulullah SAW. Antara peristiwa ini, sebagaimana yang disebutkan oleh Syeikh Musa bin Rasyid al-‘Azimi:
Bergegar Istana Kisra semasa kelahiran Baginda SAW.
Runtuhnya 14 beranda di Istana Kisra.
Terpadam api yang menjadi sembahan kaum Majusi.
Tasik Sawah (سَاوَة) mengering.
Runtuhnya tempat-tempat sembahan di sekeliling Sawah (سَاوَة).
Antara yang meriwayatkan kisah dan peristiwa ini adalah Imam al-Baihaqi, sebagaimana yang disebutkan dalam perbahasan khusus tentang tanda-tanda yang berlaku pada malam kelahiran Rasulullah SAW. (Lihat
Dala’il al-Nubuwwah
, 1/126)
Riwayat tentang peristiwa-peristiwa ini juga juga dibawakan oleh Abu Nu‘aim al-Asbahani (82) dalam bab yang menyatakan tentang tanda-tanda kenabian Rasulullah SAW semasa lahir. (Lihat
Dala’il al-Nubuwwah
, hlm. 138) Imam Abu Bakr al-Khara’iti juga membawakan kisah tentang peristiwa-peristiwa ini dengan jalur periwayatan yang sama. (Lihat
Hawatif al-Jinan
, hlm. 57)
Apabila diteliti dengan baik, kesemua jalur riwayat yang dibawakan melalui seorang perawi yang bernama Hani’ al-Makhzumi.
Hani’ al-Makhzumi ini adalah perawi yang tidak dikenali sebagai salah seorang sahabat. Ni sebagaimana yang dinukilkan oleh Imam Ibn Hajar al-‘Asqalani daripada Ibn al-Asir, katanya: “Tidaklah hadith ini (riwayatnya tentang tanda-tanda yang berlaku pada malam kelahiran Rasulullah SAW) menjadi bukti bahawa dia adalah seorang sahabat.” (Lihat
al-Isabah
, 6/411)
Imam al-Zahabi menukilkan riwayat ini daripada Ibn Abi al-Dunya, daripada Ali bin Harb al-Ta’i, daripada Abu Ya‘la Ayyub bin ‘Imran al-Badjali, daripada Makhzum bin Hani’ al-Makhzumi, daripada bapanya. Disebutkan bahawa ketika kelahiran Rasulullah SAW, bergegarnya Istana Kisra, runtuhnya 14 beranda istana tersebut, keringnya tasik Sawah (سَاوَة), terpadamnya api Parsi yang sebelum ini tidak pernah terpadam selama seribu tahun, dan banyak lagi peristiwa lain.
Kemudian, Imam al-Zahabi mengatakan bahawa riwayat hadith ini adalah
munkar gharib
. Dalam erti kata lain, ianya tidak sahih dan tidak
thabit
. (Lihat
al-Sirah al-Nabawiyyah min Tarikh al-Islam
, hlm. 11-14)
Imam Ibn Kathir pula menghukumkan kisah ini sebagai
gharib jiddan
, atau tersangat ganjil. (Lihat
al-Bidayah wa al-Nihayah
, 6/299)
Syeikh Muhammad al-Ghazali tidak bersetuju dengan beberapa pendapat berkenaan istana Kisra runtuh, api Majusi terpadam dan seumpamanya, katanya:
Sesetengah ulama’ meriwayatkan bahawa beberapa petanda perutusan Nabi SAW telah berlaku ketika kelahiran Baginda SAW: Empat belas lengkungan gerbang istana Kisra telah runtuh, api yang disembah oleh kaum Majusi telah padam, dan gereja-gereja di sekitar tasik Sawah (سَاوَة) telah runtuh setelah tasik itu kering sebagaimana kata-kata al-Busiri.
Syeikh Muhammad al-Ghazali menyatakan bahawa kata-kata tersebut adalah ungkapan yang salah tentang buah fikiran yang betul. Hal ini kerana kelahiran Nabi Muhammad SAW memang suatu perisytiharan bahawa kezaliman akan hilang, zamannya akan pupus dan tanda-tandanya akan hancur. (Lihat
Fiqh Sirah
 oleh al-Ghazali, hlm. 75;
Garis Masa Hayat al-Rasul SAW,
hlm. 30)
Syeikh Safiy al-Rahman al-Mubarakfuri menyebutkan, telah diriwayatkan beberapa
irhas
(keajaiban yang berlaku sebelum dilantik menjadi nabi) yang berlaku semasa kelahiran junjungan kita Nabi Muhammad SAW, seperti robohnya 14 beranda Istana Kisra, terpadamnya api sembahan Majusi, runtuhnya gereja-gereja di sekeliling tasik Sawah (سَاوَة) selepas ianya kering. Beginilah yang diriwayatkan oleh al-Tabari, al-Baihaqi dan selain mereka. Sedangkan riwayat ini tidak ada sanad yang
thabit
. (Lihat
al-Rahiq al-Makhtum
, hlm. 45)
Kesimpulan
Melihat kepada penghujahan yang dibawakan oleh ramai ilmuan Islam, kami cenderung memilih pandangan yang mengatakan bahawa riwayat tentang peristiwa ini tidak sahih. Benar sekali, menelusuri sirah hayat Rasulullah SAW merupakan salah satu tanda kecintaan kita kepada Baginda SAW. Akan tetapi, menjaga kesahihan dan kebenaran sesuatu kisah tentang kehidupan Baginda juga merupakan salah satu bukti yang kuat untuk menzahirkan kecintaan terhadap Baginda SAW.
Dalam pada itu, ulama’ juga tidak melarang periwayatan kisah dan sirah meskipun riwayatnya berstatus
dha‘if
. Akan tetapi, periwayatan dan kesahihan peristiwa yang berlaku adalah 2 perkara yang berbeza. Maka lebih afdhal bagi seseorang itu untuk mengambil kisah-kisah yang sahih untuk dijadikan ikutan dan pedoman, di samping mempelajari juga riwayat-riwayat yang
dha‘if
atau lemah bagi menambahkan ilmu pengetahuan tentang  ilmu hadith dan periwayatan.
Semoga, kita diberikan kefahaman dan ilmu pengetahuan yang benar dan
thabit
 tentang garis masa hayat Rasulullah SAW. Kami akhiri dengan doa:
اللَّهُمَّ انْفَعْنَا بِمَا عَلَّمْتَنَا وَعَلِّمْنَا مَا يَنْفَعُنَا وَزِدْنَا عِلْمًا
Maksudnya:
“Ya Allah, berilah manfaat terhadap apa yang telah Engkau ajarkan kepada kami, ajarkan kepada kami sesuatu yang bermanfaat bagi kami, dan tambahkanlah kepada kami ilmu.”
Wallahu a‘lam
Bertarikh: 27 September 2023 bersamaan 11 Rabiulawwal 1445


#3288: Bidan Yang Menyambut Kelahiran Nabi SAW

Soalan:
Assalamualaikum Dato’ Seri. Siapakah bidan yang menyambut kelahiran Nabi SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Rasulullah SAW dilahirkan di kota Makkah. Baginda SAW dilahirkan di rumah Abu Talib di Syi’b Bani Hasyim. Bidan yang menyambut kelahirannya pada ketika itu ialah al-Syifa’, ibu kepada Abd al-Rahman bin ‘Auf R.A.
Terdapat juga beberapa pandangan lain, iaitu:
Dilahirkan di Syi’b Bani Hasyim seperti dihikayatkan oleh al-Zubair.
Baginda SAW dilahirkan di al-Radm.
Baginda SAW dilahirkan di Usfan.
Ibn al-Athir berkata, “Dikatakan bahawa Rasulullah SAW menghadiahkan rumah tersebut kepada Aqil bin Abu Talib. Kemudian beliau meninggal dunia dan anaknya telah menjual rumah tersebut kepada Muhammad bin Yusuf. (Lihat
Makrifah Rasulullah SAW
, hlm. 12)
Nabi Muhammad SAW dilahirkan dalam sebuah keluarga yang berasal-usul suci dan berketurunan mulia. la sebuah keluarga yang memiliki intipati segala kelebihan yang ada pada bangsa Arab. Keluarga Baginda SAW juga jauh daripada segala cacat-cela yang boleh memburukkannya. Kelahiran Nabi SAW dalam keluarga yang mempunyai kedudukan yang hebat merupakan sebahagian daripada faktor kejayaan yang Allah SWT sediakan untuk risalah Baginda. Ini kerana masyarakat Arab terdahulu berasaskan ketaksuban kabilah yang kuat, sampai ke tahap semua orang dalam sesuatu kabilah sanggup mati demi mempertahankan kehormatan kabilah mereka dan kehormatan sesiapa sahaja yang ada hubungan dengan kabilah terbabit. Dalam suatu tempoh Islam pernah hidup dalam pengaruh adat resam yang diamalkan ini, sehinggalah Islam dapat berdikari sendiri. Sepertimana pohon yang berdikari dan tidak perlukan sesuatu yang menyokongnya, setelah pohon itu keras dan matang (Lihat
Fiqh al-Sirah
 oleh Muhammad al-Ghazali, hlm. 70) (Lihat
Garis Masa Hayat al-Rasul SAW
,

hlm. 30)
Ibn Kathir dalam
al-Bidayah wa al-Nihayah
(3/386) berkata: Al-Qadhi Iyadh menyebut daripada al-Syifa’ ibu bepada ‘Abd al-Rahman bin Auf, bahawa beliaulah bidan yang menyambut kelahiran Rasulullah SAW.
Nama penuh al-Syifa’ ialah al-Syifa’ binti ‘Auf bin Abd bin al-Harith bin Zuhrah bin Kilab. Ibunya ialah Salma binti Amir. Beliau telah dinikahi oleh Auf bin Abd Auf bin Abd bin al-Harith bin Zuhrah. Lalu lahirlah antaranya Abd al-Rahman bin Auf, al-Aswad, Atikah.
Al-Syifa’ binti Auf telah memeluk Islam bersama anaknya Atikah binti Auf bin Abd Auf R.Anhuma. Kedua-duanya telah berbai’ah kepada Rasulullah SAW. Al-Syifa’ ibu kepada Abd al-Rahman bin Auf adalah daripada kalangan Muhajirin. Beliau telah berhijrah bersama saudara perempuannya Atikah (iaitu ibu bepada al-Miswar bin Makhramah). Al-Syifa’ telah meninggal dunia ketika Rasulullah SAW masih hidup.
Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
Surah al-Hasyr (10)
Bertarikh: 27 September 2023 bersamaan 11 Rabiulawwal 1445


#3289: Adakah Nabi SAW Dilahirkan Dalam Keadaan Berkhitan?

Soalan:
Assalamualaikum Dato’ Seri. Benarkah Rasulullah SAW semasa lahir sudah dikhitankan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Secara umumnya, terdapat tiga pandangan berkenaan isu khitan Nabi SAW. Kami ringkaskan pandangan-pandangan tersebut seperti berikut:
Pandangan Pertama:
Nabi SAW dilahirkan dalam keadaan sudah berkhitan.
Antara dalil yang menjadi sandaran pandangan ini adalah, hadith daripada Anas bin Malik R.A, bahawa Rasulullah SAW bersabda:
مِنْ كَرَامَتِي أَنِّي وُلِدْتُ مَخْتُونًا وَلَمْ يَرَ أحد سوأتي
Maksudnya:
“Antara kemuliaanku ialah aku dilahirkan dalam keadaan sudah berkhitan dan tiada siapa pun melihat kemaluanku.”
Riwayat al-Tabarani dalam
al-Mu’jam al-Ausat
 (6148), Abu Nu’aim dalam
Hilyah al-Auliya’
 (3/24), Ibn ‘Asakir dalam
Tarikh Dimasyq
 (3/412) dan al-Khatib dalam
Tarikh Baghdad
(1/329). Hadith ini dinilai sebagai
dha’if jiddan
kerana adanya perawi bernama Sufyan bin Muhammad al-Massisi. Ibn Hibban berkata tentang beliau:
“Tidak halal berhujah dengan hadith riwayatnya.”
(Lihat
Kitab al-Majruhin,
1/395)
Daripada Ibn ‘Abbas R.Anhuma, daripada al-’Abbas R.A, katanya:
وُلِدَ رَسُولُ اللَّهِ صَلَّى اللهُ عَلَيْهِ وَسَلَّمَ مَخْتُونًا مَسْرُورًا
Maksudnya:
“Rasulullah SAW dilahirkan dalam keadaan sudah berkhitan dan sudah terputus tali pusatnya.”
Riwayat al-Baihaqi dalam
Dala’il al-Nubuwwah
(1/114) dan Abu Nu’aim al-Asbahani dalam
Dala’il al-Nubuwwah
 (hlm. 154). Disebut juga oleh Ibn Kathir dalam
al-Bidayah wa al-Nihayah
 (2/265). Hadith ini dinilai sebagai
dha’if.
Ibn ‘Abd al-Barr berkata:
“Sanad hadith al-’Abbas ini tidak kukuh (dha’if).”
(Lihat
al-Isti’ab,
1/17)
Pandangan Kedua:
Nabi SAW dikhitankan oleh ‘Abd al-Muttalib
Antara dalil bagi pandangan ini ialah hadith daripada Ibn ‘Abbas R.Anhuma, katanya:
أَنَّ عَبْدَ الْمُطَّلِبِ خَتَنَ النَّبِيَّ صَلَّى اللَّهُ عَلَيْهِ وَسَلَّمَ يَوْمَ سَابِعِهِ، وَجَعَلَ لَهُ مَأْدُبَةً، وَسَمَّاهُ مُحَمَّدًا صَلَّى اللَّهُ عَلَيْهِ وَسَلَّمَ
Maksudnya:
“Bahawa ‘Abd al-Muttalib yang mengkhitankan Nabi SAW pada hari ketujuh kelahirannya, dan dia menyediakan makanan (kenduri) dan menamakannya Muhammad SAW.”
Disebut oleh Ibn ‘Abd al-Barr dalam
al-Isti’ab fi Ma’rifah al-Ashab
(1/51); Ibn al-Qayyim dalam
Zad al-Ma’ad
 (1/80) dan
Tuhfah al-Maulud
(hlm. 207). Hadith ini adalah
dha’if.
Ia diriwayatkan oleh Muhammad bin Abi al-Sariy. Beliau adalah dha’if pada Abu Hatim dan Ibn ‘Adiy. Ibn Hajar menyatakan bahawa beliau soduq tetapi mempunyai kesilapan. (Lihat
al-Jarh wa al-Ta’dil,
1/105)
Pandangan Ketiga:
Malaikat yang Mengkhitankan Nabi SAW ketika Peristiwa Pembelahan Dada.
Antara dalil pandangan ini adalah:
Daripada Abu Bakrah R.A, katanya:
أَنَّ جِبْرِيلَ خَتَنَ النَّبِيَّ صَلَّى اللهُ عَلَيْهِ وَسَلَّمَ حِينَ طَهَّرَ قَلْبَهُ
Maksudnya:
“Jibril mengkhitankan Nabi SAW ketika menyuci jantungnya.”
Riwayat al-Tabarani dalam
al-Mu’jam al-Ausat
(5818); Abu Nu’aim dalam
Dala’il al-Nubuwwah
(hlm. 155) dan Ibn ‘Asakir dalam
Tarikh Dimasyq
(3/412). Disebut juga oleh Ibn Kathir dalam
al-Bidayah wa al-Nihayah
(3/388) dan beliau menyatakannya sebagai gharib jiddan. Hadith ini
dha’if
kerana adanya perawi bernama Abd al-Rahman bin ‘Uyaynah al-Basri, Maslamah bin Muharib al-Ziyadi dan bapanya (Muharib) adalah perawi yang tidak dikenali. (Lihat
Silsilah al-Ahadith al-Dha’ifah
,
13/578)
Kebanyakan ulama’ hadith mengatakan bahawa tiada satu pun hadith yang berstatus sahih bagi ketiga-tiga pandangan di atas.
Penutup
Berdasarkan kenyataan di atas, dapat difahami bahawa dalam isu ini, para ulama telah khilaf kepada tiga pendapat, iaitu:
Nabi SAW dilahirkan dalam keadaan sudah berkhitan sebagaimana pendapat Abu Abdillah Muhammad bin Uthman al-Khalili.
Nabi SAW dikhitankan oleh datuknya ‘Abd al-Muttalib pada hari ketujuh kelahirannya sebagaimana pendapat Ibn Abbas R.Anhuma.
Nabi SAW dikhitankan ketika Peristiwa Pembelahan Dada oleh Malaikat Jibril AS semasa di bawah penjagaan Halimatussa’diah. (Lihat
Makrifah Rasulullah SAW
, hlm. 16)
Menurut pandangan Ibn al-Qayyim, Nabi SAW dikhitankan sepertimana bayi-bayi Arab yang lain. Tiadanya riwayat yang sahih dalam isu ini adalah kerana berkemungkinan amalan khitan ini adalah merupakan amalan biasa pada zaman itu, yang tidak perlu untuk diceritakan. (Lihat
Zad al-Ma’ad,
1/80).
Sebahagian ulama’ pula mengambil sikap
tawaqquf
iaitu menangguhkan keputusan mengenainya kerana tiada satu pun dalil yang thabit dalam isu ini. Ini merupakan pandangan Imam Ahmad. Apabila beliau ditanya mengenainya, maka beliau menjawab:
“Allahu a’lam..aku tidak tahu.”
(Lihat
Jami’ al-Athar
oleh Ibn Nasir al-Din)
Ibn Kathir dalam
al-Bidayah wa al-Nihayah,
Ibn Nasir al-Din dalam
Jami’ al-Athar
dan al-Qastalani dalam
al-Mawahib
juga menukilkan tiga pandangan di atas, tetapi tanpa sebarang tarjih.
Marilah sama-sama kita berdoa dan munajat kepada-Nya:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 27 September 2023 bersamaan 11 Rabiulawwal 1445


#329 Menyentuh serigala

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Adakah serigala dihukumkan sebagai najis sebagaimana anjing? Mohon pencerahan.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَمَا مِن دَابَّةٍ فِي الْأَرْضِ وَلَا طَائِرٍ يَطِيرُ بِجَنَاحَيْهِ إِلَّا أُمَمٌ أَمْثَالُكُم
Maksudnya:
 “
Dan tidak seekor pun binatang yang melata di bumi, dan tidak seekor pun burung yang terbang dengan kedua sayapnya, melainkan mereka umat-umat seperti kamu.
”
[1]
Ayat ini menunjukkan bahawa haiwan-haiwan adalah kelompok-kelompok seperti manusia dari sudut Allah SWT yang mencipta mereka, menjamin rezeki mereka dan bersikap adil terhadap mereka. Oleh itu, tidak sepatutnya kamu menzalimi mereka mahupun bersikap melampau terhadap mereka melebihi apa yang telah kamu diperintahkan dengannya.
[2]
Definisi serigala
Kamus Dewan Edisi Keempat mendefinisikan serigala sebagai sejenis binatang liar rupanya seperti anjing dan berwarna kuning kekelabu-kelabuan.
[3]
Perbezaan anjing dan serigala
Serigala adalah berbeza dengan anjing sekalipun mereka sering disalah anggap sebagai haiwan yang sama. Di sini kami nyatakan perbezaan tersebut, antaranya:
[4]
Anjing secara umumnya adalah lebih kecil berbanding serigala.
Warna mata anjing adalah dalam lingkungan daripada warna biru ke coklat. Manakala warna mata serigala pula adalah dalam rona warna kuning atau amber (kuning jingga) dan ia tidak akan pernah berwarna coklat.
Anjing menyalak dan tidak melolong, manakala serigala pula melolong dan tidak menyalak.
Anjing boleh dijinakkan (dipelihara), manakala serigala merupakan haiwan liar dan tidak boleh dijinakkan.
Anjing mempunyai kepala yang lebih kecil, dada lebar dan kaki pendek. Manakala serigala pula memiliki kepala yang lebih besar, kaki panjang dan dada yang sempit.
Anjing mempunyai rahang yang lebih kecil berbanding serigala. Manakala serigala pula mempunyai rahang yang lebih besar dan lebih kuat berbanding dengan anjing.
Anjing termasuk dalam kategori haiwan karnivor tetapi ada juga yang omnivor. Manakala serigala ialah haiwan karnivor.
Kenajisan anjing
Sebagaimana yang sudah kita sedia maklum, anjing termasuk dalam kategori haiwan yang dihukumkan sebagai najis
mughallazah
 (najis berat). Hal ini adalah berdasarkan kepada sabda Baginda SAW:
طَهُورُ إِنَاءِ أَحَدِكُمْ إِذَا وَلَغَ فِيهِ الْكَلْبُ أَنْ يَغْسِلَهُ سَبْعَ مَرَّاتٍ أُولَاهُنَّ بِالتُّرَابِ
Maksudnya:
 “
Sucinya bekas salah seorang daripada kamu apabila seekor anjing menjilat padanya (bekas tersebut) adalah dengan cara kamu membasuhnya sebanyak tujuh kali, dan basuhan pertama bercampur dengan tanah
.”
[5]
Imam al-Nawawi menyebutkan bahawa tidak ada beza dalam kalangan kami — ulama mazhab Syafi‘i — antara jilatan anjing dengan anggota-anggota anjing yang lain. Apabila terkena kencingnya, tahinya, darahnya, peluhnya, bulunya, air liurnya atau mana-mana bahagian anggotanya yang bersih dalam keadaan lembap, maka wajib membasuhnya dengan tujuh kali basuhan dan salah satu daripadanya adalah bercampur dengan tanah.
[6]
Adakah serigala dihukumkan seperti anjing?
Pada asasnya, hukum asal bagi sesuatu dan makhluk adalah suci bersih serta tidak dihukumkan sebagai najis kecuali adanya dalil syar‘i yang menunjukkan kepada kenajisannya. Hal ini adalah sebagaimana yang dinyatakan oleh al-Khatib al-Syirbini dalam kitabnya:
الْحَيَوَانُ كُلُّهُ طَاهِرٌ لِمَا مَرَّ إلَّا مَا اسْتَثْنَاهُ الشَّارِعُ
Maksudnya:
 “
Haiwan kesemuanya adalah suci melainkan apa yang didatangkan syarak akan kenajisannya
.”
[7]
Berbalik kepada persoalan yang ditanyakan, serigala tidak termasuk dalam kategori anjing mehupun keturunannya. Hal ini adalah sebagaimana yang dinyatakan oleh
Dar Ifta’ al-Misriyyah
 bahawa anjing merupakan haiwan yang menyalak. Maka bagi setiap haiwan yang menyalak sama ada bersaiz kecil seperti Pomeranian (الكلب الرومي) atau bersaiz besar. Jika anjing itu berubah rupa bentuknya (kerana kacukan atau sebagainya), maka ia tetap termasuk dalam kategori anjing sekalipun menyalaknya tidak kuat. Adapun bagi haiwan yang tidak menyalak sekalipun ia menyerupai anjing seperti serigala dan musang, maka ia tidak termasuk di bawah kategori anjing mahupun berkongsi dari sudut hukumnya.
[8]
Tambahan lagi, serigala itu tidak dianggap sebagai najis sepertimana anjing adalah sebagaimana dapat difahami daripada isyarat al-Khatib al-Syirbini yang menjadikan serigala sebagai contoh haiwan yang suci ketika membincangkan mengenai kenajisan haiwan yang lahir, hasil daripada kacukan haiwan yang suci dengan anjing.
[9]
 Selain itu, serigala bukanlah hasil kacukan daripada anjing mahupun daripada keturunannya. Akan tetapi ia ialah haiwan liar yang berbeza dengan anjing sekalipun dilihat serupa dengan anjing.
Kesimpulannya
Berdasarkan kepada perbahasan dan perbincangan di atas,
kami menyimpulkan bahawa serigala termasuk dalam kategori haiwan yang suci serta tidak mengambil hukum anjing dan keturunannya
. Oleh itu, tidak mengapa menyentuhnya serta najis dan bangkainya dianggap sebagai najis
mutawassitah
 (sederhana).
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 20 Januari 2022 bersamaan 17 Jamadil Akhir 1443H
[1]
 Surah al-An‘am: 38
[2]
 Lihat
Tafsir al-Qurtubi
, 6/419-420.
[3]
 Lihat
https://prpm.dbp.gov.my/cari1?keyword=serigala
.
[4]
 Lihat
https://www.javatpoint.com/dog-vs-wolf
.
[5]
 Riwayat Muslim (279)
[6]
 Lihat
al-Minhaj Syarh Sahih Muslim
, 3/185.
[7]
 Lihat
Mughni al-Muhtaj
, 1/226.
[8]
 Lihat https://almalnews.com/ ماذا-قالت-دار-الافتاء-عن-الكلب؟/
[9]
 Lihat
Mughni al-Muhtaj
, 1/229.


#3290: Hikmah Rasulullah SAW Dilahirkan Dalam Keadaan Yatim

Soalan:
Assalamualaikum Dato’ Seri. Kenapa Nabi SAW dilahirkan dalam keadaan yatim?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pengertian Yatim
Dalam istilah bahasa Melayu, Kamus Dewan Edisi ke-4 mentakrifkan yatim sebagai anak yang kematian ibu atau bapanya. Sekiranya seorang anak itu kematian ibu dan ayahnya, ia dinamakan sebagai yatim piatu. (Lihat
Kamus Dewan Edisi Keempat
, hlm. 1812)
Di dalam Bahasa Arab, terdapat istilah yang khusus untuk menamakan anak yatim. Al-Yatim (الْيَتِيم
ُ
) dari sudut bahasa membawa maksud tunggal, bersendiri. Telah berkata Ibn al-Sikkit: “
Al-Yatim
 pada manusia adalah mereka yang kehilangan bapa manakala pada binatang pula adalah kehilangan ibu. Tidak dipanggil seseorang yang kehilangan ibu dengan
al-Yatim
”. (Lihat
Lisan al-‘Arab
, 12/645)
Ibn Manzur menukilkan maksud yatim daripada Ibn Barriy: “Al-Yatim (الْيَتِيمُ) adalah bagi yang kematian ayah. Al-‘Ajiy (العَجِيُّ) bagi kematian ibu manakala al-Latim (اللَّطيم) pula adalah bagi yang kematian keduanya”.
Imam al-Jurjani pula menyebut: Yatim ialah seseorang yang bapanya telah meninggal dunia kerana nafkah adalah di atas tanggungjawab bapa tersebut, bukan atas ibu. Manakala bagi haiwan, yatim adalah apabila kematian ibunya kerana susu dan makanan adalah daripada ibu tersebut. (Lihat
al-Ta’rifat
, hlm. 254)
Oleh itu, dapat difahami bahawa yatim pada istilah merujuk kepada kanak-kanak yang telah kematian bapa. Dan kanak-kanak tersebut pula belum mencapai usia baligh. Dalam sebuah hadis yang diriwayatkan oleh Ali bin Abi Talib R.A, bahawa Nabi SAW bersabda:
لاَ يُتْمَ بَعْدَ احْتِلاَمٍ
Maksudnya
: “
Tidak dikira yatim setelah daripada baligh.”
Riwayat Abu Daud (2873)
Syeikh Syams al-Haq al-‘Azim Abadi menukilkan kenyataan Ibn Ruslan yang menyebut: Apabila anak yatim sama ada lelaki atau perempuan telah mencapai usia baligh di mana mereka telah bermimpi seperti kebanyakan orang, maka hilanglah baginya status keyatiman secara hakikat dan berjalan ke atasnya hukum baligh. (Lihat
 ‘Aun al-Ma’bud Syarh Sunan Abi Daud
, 8/76)
Dalam kitab al-Muhazzab turut dinyatakan: Yatim adalah seorang yang tidak mempunyai bapa dan dia belum baligh. Tidak dinamakan yatim bagi orang yang sudah baligh. (Lihat
al-Muhazzab
, 2/247)
Justeru, berdasarkan kenyataan di atas,
dapat difahami bahawa Islam melihat bahawa anak yatim itu adalah mereka yang kematian bapa dan belum mencapai umur baligh.
Hadith yang dinukilkan di atas juga menunjukkan kepada kita bahawa yang dinamakan anak yatim itu adalah mereka yang kehilangan bapa dan belum mencapai umur baligh. Sekiranya telah mencapai umur baligh, maka penggunaan  istilah yatim tidak digunakan kepada mereka. (Lihat
‘Aun al-Ma’bud
, 8/54) Oleh itu, seseorang yang umurnya 20-an meskipun telah kematian kedua ibu-bapanya tidak dinamakan dengan anak yatim kerana telah sampai umur baligh.
Berbalik kepada soalan yang diajukan, mengikut riwayat, Rasulullah SAW dilahirkan selepas dua bulan kematian bapanya. Ada juga pendapat mengatakan, Rasulullah SAW dilahirkan dan selepas itu, barulah bapanya meninggal dunia.
Antara pandangan para ulama tentang hikmah Rasulullah SAW dilahirkan dalam keadaan yatim ialah:
Syeikh Abdul Hamid Kiysk berkata: “Supaya Nabi SAW menyebut Tuhannya.”
Supaya Allah SWT secara langsung mentarbiah dan mendidik Rasulullah tanpa campur tangan manusia. Sabda Rasulullah SAW yang bermaksud: “Aku dididik oleh Tuhanku, yang mendidikku dengan sempurna.”
Supaya Rasulullah SAW hanya bertawakkal dan bergantung kepada Tuhannya.
Syeikh al-Buti berkata: “Berlaku keyatiman bukan secara kebetulan, tetapi mengikut takdir Ilahi dan hikmahnya.”
Antaranya ialah menjauhkan tangan-tangan yang cuba memanjainya, menjauhkan wang, harta kekayaan yang cuba dimewahkan kehidupannya.
Dr. Aidh al-Qarni berkata: “Rasulullah SAW dilahirkan dalam keadaan yatim untuk menjadi teladan dan contoh bagi anak- anak yatim lain sehingga mereka yakin bahawa keadaan yatim bukanlah ‘aib, cacat dan bukan juga kemurkaan dari Allah SWT.” (Lihat
Makrifah Rasulullah SAW
, hlm. 16-17)
Cukuplah untuk kita menghormati anak yatim, memelihara atau memberi bantuan kepadanya kerana Allah SWT memerintahkan kita supaya tidak menindas, menghina dan mencela anak yatim. Firman Allah SWT:
فَأَمَّا الْيَتِيمَ فَلَا تَقْهَرْ
Maksudnya: “
Oleh itu, adapun anak yatim maka janganlah engkau berlaku kasar terhadapnya,
”
(Surah al-Dhuha: 9)
Marilah bersama-sama kita berdoa kepada Allah SWT:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 27 September 2023 bersamaan 11 Rabiulawwal 1445


#3291: Saudara Susuan Baginda SAW

Soalan:
Assalamualaikum Dato’ Seri. Siapakah saudara susuan Baginda SAW dan boleh kisahkan sebahagian daripada kisah yang menarik?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
وَالْوَالِدَاتُ يُرْضِعْنَ أَوْلَادَهُنَّ حَوْلَيْنِ كَامِلَيْنِ ۖ لِمَنْ أَرَادَ أَن يُتِمَّ الرَّضَاعَةَ ۚ
Maksudnya: “
Dan ibu-ibu hendaklah menyusukan anak-anak mereka selama dua tahun genap iaitu bagi orang yang hendak menyempurnakan penyusuan itu,
”
(Surah al-Baqarah: 233)
Daripada Aisyah R.Anha, daripada Nabi SAW bersabda:
الرَّضَاعَةُ تُحَرِّمُ مَا تُحَرِّمُ الْوِلَادَةُ
Maksudnya:
“Susuan mengharamkan sebagaimana keharaman dalam peranakan.”
Riwayat al-Bukhari (2646) (3105) (5099), Muslim (1444), Abu Daud (2055) dan al-Tirmizi (1147)
Antara saudara susuan Rasulullah ialah:
Abdullah bin al-Harith.
Anisah binti al-Harith.
Hudhafah atau Judhamah binti al-Harith, iaitu al-Shayma’, gelaran yang lebih dikenali dari nama asalnya.
Sufiyan bin al-Harith bin ‘Abd al-Muttalib, iaitu bapa saudara Baginda sendiri.
Hamzah bin Abdul Muthalib.
Dalam kitab
Zad al-Ma’ad
 menyebut Saidina Hamzah bertemu sebagai saudara susuan dengan Baginda SAW daripada Suwaibah dan juga Halimah al-Sa’diah.
Sebuah kisah, mengikut ahli sejarah, Shayma’ yang menjadi kekanda susuan Nabi SAW pernah ditawan oleh sahabat Rasulullah SAW dan mereka yang bersamanya. Apabila dibawa ke hadapan Rasulullah SAW, Baginda SAW memuliakannya, mengingatkan nostalgia lama.
Betapa mulianya Halimah dan keluarganya memelihara Rasulullah SAW, akhirnya para sahabat memutuskan untuk membebaskan mereka semua sebagai ganjaran atas ehsan mereka kepada Rasulullah SAW. Inilah sifat Rasulullah SAW dan para sahabat memuliakan manusia yang berjasa kepadanya sekalipun tempoh masa sudah berubah dan jaraknya cukup lama. (Lihat
Makrifah Rasulullah SAW
, hlm. 18-19)
Kesan Penyusuan Terhadap Hubungan Kekeluargaan
Jika seorang perempuan menyusukan bayi yang bukan anaknya, bayi itu menjadi anak susuannya dan suaminya pula menjadi bapa susuan anak tersebut. Kesan penyusuan ini kepada hubungan kekeluargaan adalah sebagaimana berikut:
Anak susuan haram berkahwin dengan ibu susuan dan keturunannya, seperti keturunan ibu sendiri. Keturunan ibu susuan yang haram dikahwini adalah seperti berikut:
Saudara perempuan kepada ibu susuan kerana mereka ialah ibu saudara sebelah ibu susuan.
Anak perempuan kepada ibu susuan kerana mereka ialah saudara susuan.
Cucu perempuan kepada ibu susuan kerana mereka ialah anak perempuan kepada saudara susuan.
Ibu kepada susuan kerana dia ialah nenek susuan.
Seperti keturunan bapa sendiri, keturunan bapa susuan yang haram dikahwini adalah seperti berikut:
Saudara perempuan kepada bapa susuan kerana mereka ialah ibu saudara sebelah bapa susuan.
Anak perempuan kepada bapa susuan, sekalipun dengan isteri yang lain kerana mereka ialah saudara susuan.
Cucu perempuan kepada bapa susuan, kerana mereka ialah anak perempuan kepada saudara susuan.
Ibu kepada bapa susuan, kerana dia ialah nenek susuan.
Ibu susuan dan keturunannya haram berkahwin dengan anak susuan dan keturunannya. Hal ini adalah kerana jika ibu susuan diandaikan sebagai ibu sendiri kepada anak susuan, sudah tentu mereka semua merupakan keturunan

 yang haram dikahwini.
Sebagaimana anak susuan tidak boleh berkahwin dengan anak perempuan ibu susuan kerana dia merupakan saudara susuannya. Begitu juga cucu lelaki susuan daripada anak perempuan ibu susuan bapanya kerana dia merupakan ibu saudara susuan sebelah bapa dan begitulah seterusnya.
Ibu susuan dan keturunannya harus berkahwin dengan ahli keluarga anak susuannya, seperti saudara lelaki, bapa dan bapa saudara sebelah bapa kerana mereka ialah orang asing daripada ibu susuan dan keturunannya.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 27 September 2023 bersamaan 11 Rabiulawwal 1445


#3292: Hikmah Rasulullah SAW Berada di Perkampungan atau Badawah Semasa Kecil

Soalan:
Assalamualaikum Dato’ Seri. Apa sebenarnya di sebalik hikmah Rasulullah SAW berada di perkampungan bersama keluarga susunya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sejarah menunjukkan Rasulullah SAW dipelihara oleh keluarga Bani Sa’d. Nama ibu susuannya, Halimah binti Abu Dhu’ayb, isteri al-Harith bin Abdul ‘Uzza, yang dikenali dengan gelaran Abu Kabsyah dari kabilah yang sama.
Iktibar dan Hikmah
Antaranya:
Seorang ahli sejarah berkata: “Sebilangan besar tokoh-tokoh kenamaan, bahkan di Barat, sekalipun ada, adalah berasal dari perkampungan. Para pembesar tidak dibesarkan di kawasan bandar. Ia menjadi penghalang utama pengembangan bakat dan kemampuan manusia sehingga menjadikannya sebagai seorang pengecut.”
Pakar pendidikan berkata: “Kanak-kanak yang dididik di kawasan bandar cenderung kurang bijak dan memiliki azam yang lemah. Perkara ini sering berlaku dan dapat disaksikan secara nyata. Kanak-kanak yang hidup di kawasan bandar apabila tersekat daripada memperolehi ilmu pengetahuan an pendidikan yang baik, mereka akan menjadi bodoh, tidak seperti kanak-kanak yang hidup di kawasan kampung.
Ahli sejarah telah bersepakat mengatakan bahawa perkampungan Bani Sa’d pada ketika itu mengalami kemarau yang teruk. Apabila Muhammad SAW dibawa ke rumah Halimah, maka Halimah terus menyusukan Baginda SAW. Keadaan pada ketika itu terus berubah. Kampung yang pada suatu ketika dahulunya berada dalam keadaan yang kering tandus mulai menghijau, manakala kambing ternakan yang dahulunya kurus kelaparan kini berubah menjadi riang dan pundinya dipenuhi dengan susu. (Lihat
Makrifah Rasulullah SAW
, hlm. 19-20)
Kisah masyarakat Arab zaman dahulu menjadikan anak-anak mereka dipelihara oleh ibu-ibu susu di perkampungan telah melatih sifat dan sikap sebagai pemberani di samping memahami dialek dan bahasa Arab sejati yang tidak dicampur dengan bahasa Arab pasar.
Begitu juga, suasana alami di perkampungan boleh membentuk jiwa dan emosi yang baik bagi kanak-kanak kerana mereka berinteraksi dengan alam ciptaan Tuhan. Tambahan pula, kedekatan masyarakat sesama sendiri seperti jiran tetangga dan kaum kerabat amatlah kukuh dan kuat.
Hal ini sudah tentu memberi banyak kelebihan kepada anak-anak desa atau yang pernah menetap dan tinggal di desa. Sesuailah Rasulullah SAW yang akan memimpin ummah memahami kehidupan
badwi
 mahu pun
hadhari
 atau di pekan-pekan.
Marilah sama-sama kita berdoa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 27 September 2023 bersamaan 11 Rabiulawwal 1445


#3293: Rasulullah SAW Mengembala Kambing

Soalan:
Assalamualaikum Dato’ Seri. Boleh terangkan hikmah kenapa Rasulullah SAW mengembala kambing?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sejak usia kanak-kanak lagi, Nabi SAW mengembala kambing milik Ibn Abu Mu’ith dengan upah segenggam kurma. Semua nabi yang diutuskan oleh Allah SWT memang pernah mengembala kambing.
Sebahagian ulama berkata: Terdapat beberapa keutamaan di sebalik pekerjaan mengembala kambing, antaranya ialah:
Mengembala kambing dapat menjadikan jiwa seseorang itu menjadi lembut, tabah dan rendah hati. Oleh itu, lazimnya, orang yang pernah bekerja sebagai pengembala kambing, pasti memiliki sifat rendah diri.
Kedegilan mengatur kambing dapat dijadikan sebagai medan latihan yang nantinya dapat memimpin dan mentadbir kehidupan umat manusia dengan baik. Oleh kerananya, Rasulullah SAW berjaya menjadi pemimpin umat manusia dengan berjaya.
Mengembala kambing merupakan sebaik-baik pekerjaan. Ia tidak sama dengan perniagaan yang tidak jarang dinodai oleh unsur tipu muslihat dan riba.
Suatu hikmah Ilahi telah menunjukkan kepada kita bahawa sebaik-baik harta ialah hasil dari perusahaan sendiri demi untuk kebaikan masyarakat dan manusia seluruhnya dan seburuk-buruk kesenangan ialah kemewahan yang diperolehi tanpa kesusahan yang langsung tidak memberi sebarang sumbangan kepada masyarakat. (Lihat
Makrifah Rasulullah SAW
, hlm. 20-22)
Syeikh Muhammad al-Ghazali menyebut: Kemudian, Nabi SAW kembali daripada perjalanan jauh dan meneruskan hidup dengan bertungkus lumus bersama bapa saudaranya. Sesungguhnya sikap berpeluk tubuh bukanlah satu sifat lelaki seja Para rasul sebelum Baginda SAW juga menyara hidup dengan usaha tangan sendiri dan melakukan pelbagai jenis pekerjaan. Diriwayatkan secara sahih bahawa Nabi Muhammad SAW telah bekerja pada awal hidupnya sebagai penggembala kambing Baginda SAW pernah bersabda:
كُنتُ أَرْعَاهَا عَلَى قَرَارِيْطَ لِأَهْلِ مَكَّةَ
Maksudnya:
“Aku pernah menggembala kambing untuk penduduk Makkah dengan upah beberapa qirat.”

Riwayat al-Bukhari (2262), hadith daripada Abu Hurairah
Al-Hafiz Ibn Hajar berkata, bahawa girat adalah satu bahagian tertentu daripada sekeping wang dinar atau dirham. (Lihit
Fath al-Bari
, 7/99 Rasulullah SAW pernah menggembala kambing bersama saudara susuannya di perkampungan Bani Sa’ad di mana berlakunya peristiwa dua malaikat yang datang membelah dada Baginda. Selain itu, al-Bukhari meriwayatkan daripada Abu Hurairah RA bahawa Rasulullah SAW bersabda. Tidak ada Nabi kecuali telah pernah menjadi penggembala kambing. Para sahabat bertanya, “Engkau juga ya Rasulullah? Baginda menjawab, “Ya, aku telah menggembala dengan upah beberapa Dinar daripada Penduduk Mekah (Lihat
Sahih al-Bukhari, Kitab al-ljarah
, 3/48)
Daripada Jabir bin Abdillah R.Anhuma, katanya, “Pada suatu ketika, kami bersama Nabi SAW di tempat bernama Marr Zahran, Kami memetik buah yang matang dari pohon bernama al-Araak. Lalu Nabi SAW berkata, “Pilihlah yang berwarna hitam: Kami pun bertanya. “Wahai Rasul Allah, seolah-olah Baginda pernah menggembala kambing?” Baginda menjawa “Ya, tidak ada seorang Nabi kecuali telah menjadi penggembala kambing, atau hampir itulah maksudnya. (Lihat
Sahih Muslim
, 3/1621)
Al-Hafiz Ibn Hajar berkata, “Hikmah di sebalik penggembalaan kambing sebelum masa kenabian tiba adalah terbiasa mengatur kambing, yang nanti dengan sendirinya akan terbiasa menangani permasalahan umat manusia.” (Lihat
Fath al-Bari
, 1/144). Saya katakan, kambing ada yang bersifat menguasai, ada yang kena tanduk, ada yang lemah. Ini semua memerlukan penggembala mengatur dan memberi makan kepada setiap kambingnya agar semuanya cukup makan dan gemuk. Untuk itu, sebuah didikan awal dalam mengurus binatang kepada mengurus manusia selepas itu. (Lihat
Garis Masa Hayat al-Rasul SAW,
hlm. 38)
Marilah sama-sama kita berdoa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 27 September 2023 bersamaan 11 Rabiulawwal 1445